Wacana Falsafah Kenegaraan platform angkat agenda ummah

Oleh Zuhayati Yazid

BANGI, 5 Zulhijjah 1444H, Sabtu – Wacana Falsafah Kenegaraanbakal menjadi platform ke arah memaju dan  memakmurkan negara dalam membentuk asas falsafah bernegara yang kukuh.

Wacana anjuran Gerakan Ikatan Muslimin Malaysia (ISMA) dan Pusat Kajian Pemikiran dan Peradaban Ummah (PEMIKIR) menghimpunkan kira-kira 250 para pemikir, sarjana dan tokoh-tokoh masyarakat yang akan terus memberi sumbangan pembangunan ummah.

Pengarah Program, Mohd Shahril Atiqi Mohamed Sharif berkata, penganjuran wacana yang julung kali bertujuan untuk menyatukan input daripada pihak sasaran itu supaya menemui elemen yang sesuai dalam pembentukan falsafah kenegaraan berkonsepkan aspirasi negara.

“Perjalanan negara kita walaupun bertukar pimpinan berkali-kali namun masih dalam kerangka Barat yang sama dan tak mampu realisasikan aspirasi kita sendiri.

“Jadi dengan penganjuran ini, ia adalah permulaan untuk mengembangkan wacana lain dalam pembentukan falsafah negara menggunakan aspirasi dan jati diri negara demi mengangkat agenda ummah,” katanya.

Sementara itu, mantan Presiden Berjasa, Prof. Dato’ Ts. Ir. Dr. Haji. Badhrulhisham Abdul Aziz berkata, wacana ini dilakukan sebagai satu penelitian semula terhadap falsafah kenegaraan yang sedia ada.

“Falsafah kenegaraan secara keseluruhannya perlu dilihat berdasarkan perspektif epistemologi ilmu.

“Definisi, falsafah serta tasawur kenegaraan mesti diungkap semula supaya menzahirkan kefahaman epistemologi ilmu yang bersepadu.

“Ini adalah satu usaha untuk mengungkap semula praktis bernegara berdasarkan epistemologi yang menepati kehendak Islam,” katanya.

Beliau berkata, model kenegaraan Islam diyakini membawa kepada pencarian untuk mengetahui rupa bentuk sebuah cadangan alternatif yang lebih kuat dan lestari berbanding sistem yang ada sekarang.

Model ini mesti mampu mengungkap suatu naratif baru tentang kenegaraan seterusnya peradaban, kerana apa yang sedia ada pada hari ini telah terbukti gagal dalam menjelmakan ciri ubudiyah, kemakmuran bumi dan kebahagiaan dunia dan akhirat, katanya.


Malaysia terkawal daripada ancaman siber: CEO CSM

KUALA LUMPUR, 22 Jamadilakhir 1442H, Khamis – Malaysia berada dalam keadaan terkawal daripada ancaman siber dan tiada keperluan untuk masyarakat berasa cemas mahupun panik, kata Ketua Pegawai Eksekutif CyberSecurity Malaysia (CSM), Datuk Dr Amirudin Abdul Wahab.

Beliau berkata, bagaimanapun semua pengguna internet harus mengambil tanggungjawab melindungi diri masing-masing daripada ancaman siber, dengan meningkatkan pengetahuan asas mengenai ancaman tersebut.

“CSM menawarkan pelbagai perkhidmatan keselamatan siber dalam konteks responsif dan penghalang untuk mencegah daripada kebocoran data dan melindungi keselamatan data melalui pengukuhan sistem keselamatan ICT (teknologi komunikasi dan maklumat).

“Ini bagi membantu memperkukuh atau menyelamatkan keselamatan data… di CSM, kita juga ada Pusat Bantuan Cyber999 di mana jika berlaku apa-apa insiden.

Beliau berkata demikian dalam program siaran langsung ‘Temu Minda Kementerian Komunikasi dan Multimedia (KKMM): Ancaman Siber, Adakah Malaysia Bersedia?’ bersama menterinya Datuk Saifuddin Abdullah, yang disiarkan di Facebook Live KKMM, saluran TV1 RTM dan Bernama TV malam tadi.

Baru-baru ini, kumpulan penggodam Anonymous Malaysia yang kini disiasat polis, membuat ancaman untuk menggodam laman sesawang kerajaan menerusi klip video berdurasi 55 saat yang tular di media sosial.

Ia mendakwa sistem sekuriti Malaysia berada pada tahap rendah dan boleh menyebabkan penggodam menjual segala maklumat yang bocor, selain mengatakan lebih 46 juta data pengguna syarikat telekomunikasi telah digodam sehingga kini.

Anonymous Malaysia pada 29 Januari lepas sekali lagi memuat naik video berdurasi tiga minit 17 saat yang mendakwa “scammer” terus menipu orang ramai menerusi e-mel, panggilan telefon dan laman sosial sejak 2015 berikutan kebocoran data.

Sementara itu, Ketua Pegawai Strategi Intellize Tech Services Dr Kavita Muthy berkata, tahap keseriusan ancaman siber boleh seakan-akan atau menjadi lebih besar daripada pandemik COVID-19 kerana ia juga boleh menyebabkan kehilangan nyawa, perniagaan serta memberi impak kepada ekonomi.

“Ini termasuk buli siber, iaitu suatu perkara yang tidak beretika langsung kerana kalau dulu kita nak buli orang dekat padang sekolah, tetapi sekarang di laman siber dan ia datang dengan emosi, niat untuk balas dendam atau menyakitkan hati orang lain atau beri sesuatu impak negatif kepada individu terbabit,” katanya.

Dua lagi individu selaku ahli panel dalam program berkenaan adalah Ketua Bahagian Kelestarian Digi Telecommunications Philip Ling dan Pembentang Terbaik Pertandingan Wacana Keselamatan ICT Kebangsaaan 2019 Branden Carl Murray.

Terdahulu, Saifuddin berkata, tema bagi sambutan Hari Keselamatan Internet di Malaysia pada 9 Februari ini adalah “Etika Siber” sambil memberitahu, rakyat berada dalam talian sekitar lima hingga 12 jam sehari secara purata.

Hari Keselamatan Internet disambut seluruh dunia pada hari kedua, minggu kedua bulan Februari setiap tahun. – Bernama


Semua sekolah dibuka, Perancis ambil langkah berjaga-jaga

PARIS, 14 Muharram 1442H, Rabu – Setelah berbulan-bulan mengenakan sekatan dan perintah berkurung akibat penularan wabak COVID-19, bermula semalam Perancis telah membuka semula sektor pendidikan dan pejabat dengan mengetatkan prosedur operasi standard (SOP).

Mewajibkan pemakaian pelitup muka, 12.4 juta murid sudah memulakan persekolahan sejak semalam, sementara 25.5 juta orang juga kembali bekerja di pejabat mereka.

Menurut agensi Anadolu, pelitup muka diwajibkan kepada semua murid berusia lebih daripada 11 tahun – pelajar sekolah menengah dan ke atas.

Sejak Perancis terjejas teruk wabak pandemik itu, kerajaan telah melarang pelajar berada di dalam kelas, dan mengarahkan sesi pembelajaran diadakan di rumah masing-masing secara atas talian.

Menteri Pendidikan, Jean Michel berkata, semua sekolah termasuk di peringkat menengah dan kolej sudah dibuka.

Michel turut memberi jaminan kepada ibu bapa bahawa kerajaan bersedia dan mengambil langkah berjaga-jaga atas keputusan berkenaan.

“Kami sudah bersedia. Saya memberitahu mereka jangan takut. Pendidikan adalah asas. Kita memerlukan sekolah,” katanya.

Pihak berkuasa mengambil langkah berjaga-jaga dengan mewajibkan pematuhan SOP seperti penjarakan fizikal, pemakaian pelitup muka ke atas semua murid dan guru.

Difahamkan, pemakaian pelitup muka adalah wajib walaupun di taman permainan.

Bagaimanapun, mereka yang bekerja di pejabat tidak diharuskan memakai pelitup muka. Ia hanya diwajibkan bagi pekerja di ruang terbuka.- Agensi


Polis tahan dua lelaki ugut PM, Timbalan KPN di media sosial

KUALA LUMPUR, 13 Rabiulakhir 1445H, Sabtu – Polis Diraja Malaysia (PDRM) mengesahkan telah menahan dua lelaki bagi membantu siasatan berhubung hantaran di media sosial yang mengandungi kenyataan berbaur ugutan terhadap Perdana Menteri Datuk Seri Anwar Ibrahim dan Timbalan Ketua Polis Negara, Datuk Seri Ayob Khan Mydin Pitchay, semalam.

Pengarah Jabatan Siasatan Jenayah Bukit Aman, Datuk Seri Mohd Shuhaily Mohd Zain berkata, lelaki pertama yang disyaki pemilik atau pengendali Facebook Nekad Hikers Ventures berumur lingkungan 51 tahun, ditahan di kawasan Bandar Baru Bangi, Selangor.

Lelaki kedua pula yang dipercayai pemilik atau pengendali akaun Facebook Jgad Zruu berumur 27 tahun, ditahan di kawasan Bukit Mertajam, Pulau Pinang.

Beliau berkata, kes masih di peringkat siasatan, dan PDRM menasihatkan orang ramai agar tidak membuat sebarang spekulasi yang boleh mengganggu siasatan.

“PDRM menasihati orang ramai agar menjadi pengguna media sosial yang bijak, cakna dan prihatin terhadap isu-isu sensitif terutama melibatkan kegentaran awam dan keselamatan negara,” katanya dalam kenyataan hari ini.

Mohd Shuhaily berkata, kes itu disiasat mengikut Seksyen 507 Kanun Keseksaan iaitu menakutkan secara jenayah dengan jalan perhubungan sembunyi nama dan Seksyen 233 Akta Komunikasi dan Multimedia 1998.- Bernama


Ribuan protes sehari selepas 9 terbunuh dalam tunjuk perasaan di Sudan

KHARTOUM, 2 Zulhijjah 1443H, Sabtu – Ribuan rakyat turun ke jalan raya di ibu negara Sudan, sehari selepas sembilan orang terbunuh dalam tunjuk perasaan menentang jeneral pemerintah negara itu.

Amerika Syarikat dan komuniti antarabangsa mengutuk keganasan di negara Afrika Timur ini, yang digegarkan oleh protes hampir mingguan sejak rampasan kuasa 25 Oktober lalu yang mematahkan peralihan rapuhnya kepada demokrasi.

Pihak berkuasa tentera Sudan telah menghadapi protes dengan tindakan keras yang mengerikan yang setakat ini telah membunuh 113 orang, termasuk 18 kanak-kanak.

Perhimpunan pada Khamis adalah yang terbesar dilihat dalam beberapa bulan.

Jawatankuasa Doktor Sudan – sebuah kumpulan perubatan yang memantau mangsa daripada demonstrasi – berkata, pasukan keselamatan menembak dan membunuh sembilan orang, termasuk seorang kanak-kanak dan mencederakan 500 di atau berhampiran Khartoum ketika perhimpunan pada kelmarin.

Di dan berhampiran Khartoum pada Jumaat, perarakan pengebumian besar-besaran diadakan untuk sebahagian daripada mereka yang terbunuh sehari sebelumnya, manakala yang lain berkumpul selepas solat subuh di masjid di ibu negara itu.

Demonstrasi itu bertepatan dengan gangguan internet yang meluas.

Pemantau dan aktivis internet berkata, kerajaan telah melumpuhkan komunikasi untuk menghalang perhimpunan dan memperlahankan penyebaran berita pada setiap hari apabila jumlah protes besar dijangkakan. – Agensi


Keputusan kes saman fitnah Sultanah Terengganu pada 31 Oktober

KUALA LUMPUR, 24 Safar 1444H, Selasa – Keputusan kes saman Sultanah Terengganu Sultanah Nur Zahirah terhadap Editor Sarawak Report Clare Rewcastle-Brown dan dua lagi berhubung kenyataan didakwa berunsur fitnah dalam buku The Sarawak Report-The Inside Story of the 1MDB Expose akan diketahui pada 31 Okt ini.

Pesuruhjaya Kehakiman Dr John Lee Kien How @ Mohd Johan Lee menetapkan tarikh itu selepas mendengar hujah peguam Vishnu Kumar yang mewakili Sultanah Nur Zahirah dan peguam Americk Sidhu yang mewakili Rewcastle-Brown, penerbit Gerakbudaya Enterprise Chong Ton Sin serta pencetak Vinlin Press Sdn Bhd.

“Keputusan kes saman ditetapkan pada 31 Okt ini, 4 petang,” kata Lee pada prosiding hari ini yang diadakan secara dalam talian.

Seramai lima saksi terdiri daripada tiga saksi plaintif termasuk Sultanah Nur Zahirah dan dua defendan selesai memberi keterangan pada perbicaraan yang bermula 1 Ogos lepas.

Pada 28 Mac lepas, Mahkamah Tinggi menolak permohonan Rewcastle-Brown untuk menangguhkan perbicaraan kes saman itu.

Sultanah Nur Zahirah, yang memfailkan saman pada 21 Nov 2018, mendakwa kenyataan berbaur fitnah itu antara lain bermaksud baginda terlibat dalam amalan rasuah dan mencampuri urusan pentadbiran Kerajaan Negeri Terengganu serta menggunakan status baginda untuk mempengaruhi penubuhan Lembaga Pelaburan Terengganu (TIA), yang kemudian dikenali sebagai 1Malaysia Development Berhad (1MDB).

Sultanah Nur Zahirah juga mendakwa kenyataan itu membawa maksud baginda telah membantu ahli perniagaan dalam buruan Jho Low, atau Low Taek Jho, menjadi penasihat TIA.

Baginda menuntut ganti rugi am sebanyak RM100 juta daripada setiap defendan serta memohon perintah supaya penerbit menarik balik buku itu dan pencetak berhenti mencetaknya.

Dalam penyataan pembelaan, ketiga-tiga defendan menafikan ada membuat tuduhan bahawa plaintif terbabit dengan amalan rasuah.

Rewcastle-Brown juga mendakwa Sarawak Report tidak pernah mencadangkan bahawa plaintif terlibat dalam konspirasi membabitkan Jho Low dan tidak pernah mencadangkan bahawa baginda terlibat dalam pentadbiran kerajaan berkaitan urusan 1MDB. – Bernama


Pintu sempadan Padang Besar dibuka esok

KANGAR, 3 Syawal 1443H, Rabu – Satu lagi pintu sempadan Malaysia-Thailand iaitu Padang Besar akan dibuka esok bermula 6 pagi hingga 10 malam setiap hari.

Pengarah Imigresen Perlis Khairul Amin Taib berkata pengembara dari Thailand yang memasuki negara melalui pintu sempadan itu juga perlu mematuhi prosedur operasi standard (SOP) yang ditetapkan oleh pihak Kementerian Kesihatan (KKM).

“Semua pengembara sudah boleh masuk dan keluar melalui pintu sempadan Padang Besar bermula esok mengikut SOP yang sudah ditetapkan,” katanya ketika dihubungi Bernama malam ini.

Beliau berkata antara syarat yang ditetapkan oleh KKM, pengembara perlu lengkap status vaksinasi dan menyediakan dokumen perjalanan yang lengkap.

Bulan lepas, pintu sempadan Wang Kelian di Perlis dibuka kepada kedua-dua rakyat Malaysia dan Thailand sempena pembukaan semula sempadan negara bermula 1 April. – Bernama


Sedih! Budaya sesat makin menular dan diterima di negara Arab

BANGI, 4 Rabiulakhir 1444H, Ahad – Budaya sesat seperti pesta hantu Halloween yang membawa agenda Barat kini semakin menular dan mendapat tempat di negara Arab.

Lebih malang apabila semakin mendapat sokongan ramai secara terbuka khususnya di Riyadh, ibu negara Arab Saudi.

Walhal, program agama seperti Maulid pula dilarang kerana dianggap bid’ah, luah Pengerusi Ahli Lembaga Pemegang Amanah Yayasan Ikhlas, Prof Dr Zainur Rashid Zainuddin.

Sebelum ini, pesta Halloween diharamkan, namun kini sudah dirayakan di Arab Saudi.

Kelmarin, Boulevard Riyadh City bertukar arena pesta kostum apabila pengunjung dibenarkan masuk ke Boulevard secara percuma dengan syarat mereka memakai pakaian hantu yang menakutkan.

Prof Zainur Rashid mengakui kalau tahun 2018 dahulu, acara sesat sebegini dilarang dan peserta terlibat akan ditangkap dan dipenjara.

“Namun kini, situasi terkini semakin berbeza, pesta sesat tersebut semakin mendapat tempat dan mendapat sokongan yang lebih ramai secara terbuka.

“Lagi menyedihkan beliau menjelaskan apabila sambutan kelahiran Nabi Muhammad dilarang kerana dianggap bid’aah.

“Tetapi sambutan Halloween yang jelas bertentangan dengan amalan Islam dibiarkan tanpa sebarang tindakan tegas.

“Sedih ada, geram pun ada dengan perkembangan sebegini yang berlaku di Arab Saudi,” kongsinya meluahkan rasa.

Bagaimanapun Dr Zainur Rashid berharap supaya kebangkitan pemimpin baharu dapat mengubah sekali gus bersedia membawa perubahan di negara yang letaknya Tanah Suci Mekah dan Madinah.

Terbaharu, di Itaewon, Korea Selatan, pesta sesat tersebut meragut 149 nyawa manakala lebih 79 yang cedera dalam tragedi, malam tadi.

Angka kematian berkemungkinan akan meningkat berikutan ramai individu cedera kini berada dalam keadaan kritikal.


KPLB terima lebih 2,000 permohonan baik pulih, bina semula rumah terjejas banjir

KUALA NERANG, 13 Jamadilakhir 1443H, Ahad – Kementerian Pembangunan Luar Bandar (KPLB) menerima 2,044 permohonan untuk membaik pulih dan membina semula rumah membabitkan kawasan luar bandar di lapan negeri terjejas banjir baru-baru ini.

Menterinya, Datuk Seri Mahdzir Khalid berkata, sebanyak 1,879 permohonan adalah untuk membaik pulih rumah manakala 165 untuk bina semula rumah dengan anggaran kos setakat ini berjumlah lebih RM38.52 juta.

Beliau berkata, bagaimanapun jumlah permohonan itu adalah setakat 9 Januari lepas dan ia dijangka meningkat selepas pihaknya mendapat data dan maklumat terbaharu daripada Pusat Kawalan Operasi Bencana (PKOB) di setiap daerah terlibat.

“Akan ada tambahan lagi (permohonan), kita masih menunggu data dan maklumat daripada PKOB, macam di Sepang dan Hulu Langat di Selangor kita telah menerima maklumat tapi dimaklumkan oleh pegawai daerah berkenaan ada maklumat terbaharu.

“Mana maklumat yang telah diterima dan maklumat itu betul, kita jalankan (baik pulih atau pembinaan baharu rumah), ini termasuk yang serius adalah di Pahang, Selangor dan Negeri Sembilan,” katanya dalam sidang media selepas merasmikan mesyuarat tahunan Pertubuhan Peladang Kawasan Naka di sini hari ini.

Mahdzir berkata, kerajaan menetapkan jumlah maksimum RM15,000 bagi baik pulih rumah dan RM56,000 bagi bina semula rumah dan kontraktor yang dilantik perlu menyiapkan kerja-kerja dalam tempoh yang ditetapkan.

“Kalau yang baik pulih, kalau dah lantik kontraktor itu maknanya dalam tempoh sebulan atau sebelum sebulan kena siap, kalau boleh 20 hari. Kalau buat rumah baharu pula, empat ke enam bulan. Kita harap tempoh paling pendek dapat selesaikan,” katanya.

Sementara itu, Mahdzir berkata, secara keseluruhannya KPLB menyediakan peruntukan sebanyak RM150 juta bagi membaik pulih rumah dan kemudahan yang terjejas banjir di kawasan-kawasan luar bandar di lapan negeri.

Katanya, daripada jumlah itu, RM50 juta diperuntukkan untuk membaik pulih dan membina semula rumah, RM50 juta untuk membaiki jalan kampung yang rosak dan RM50 juta lagi untuk membaik pulih ameniti sosial seperti masjid, surau, tanah perkuburan, longkang dan pagar.

Baru-baru ini beberapa negeri termasuk Selangor, Pahang, Negeri Sembilan, Melaka, Kelantan dan Terengganu dilanda banjir manakala Johor dan Sabah masih mengalami bencana itu. – Bernama


PM minta rakyat bersama kerajaan demi masa depan negara

SANDAKAN, 6 Safar 1442H, Khamis  – Perdana Menteri Tan Sri Muhyiddin Yassin meminta rakyat untuk bersatu dan bersama kerajaan pimpinannya, dalam perjuangan ke arah memelihara masa depan negara yang lebih baik untuk semua.

Katanya, beliau bukan seorang Perdana Menteri yang luar biasa tetapi mendepani cabaran luar biasa dalam menangani pandemik COVID-19 dan impak wabak itu terhadap ekonomi negara.

Justeru, kerajaan Perikatan Nasional (PN) perlu membuat keputusan dan tindakan luar biasa dalam membela nasib rakyat yang terjejas akibat impak wabak berkenaan, katanya.

“Saya juga sedar kalau tak buat keputusan luar biasa, nasib rakyat akan terjejas,” katanya pada Majlis Ramah Mesra Perdana Menteri Bersama Masyarakat Taman Mawar, di sini, hari ini.

Untuk rekod, Malaysia kini dikenali sebagai antara negara yang paling berjaya di dunia dalam mengurus ancaman pandemik itu, serta usaha kerajaan memperkenalkan pelbagai program menjana ekonomi negara berjumlah hampir RM300 billion dalam membantu rakyat yang terkesan dengan impak COVID-19.

Perdana Menteri juga meyakinkan rakyat di Sabah bahawa kerajaan PN bukan kerajaan ‘penjajah’, sebaliknya adalah kerajaan yang membantu rakyat keseluruhan.

Katanya, biarpun terdapat parti Semenanjung dalam PN dan rakan sekutu seperti Barisan Nasional (BN), tetapi parti berkenaan mempunyai tujuan sama dengan rakan sekutu tempatan seperti Parti Bersatu Sabah (PBS) iaitu untuk memelihara masa depan rakyat dan generasi akan datang.

“Kerajaan PN prihatin dengan masalah rakyat jelata. Kerajaan ini sentiasa mengambil kira kepentingan rakyat.

“Kita mahu memperkukuhkan aspek keselamatan Sabah supaya tiada ancaman kepada kedaulatan Sabah…pembangunan juga kita (kerajaan PN) akan perkukuhkan,” katanya.

Sementara itu, di Majlis Ramah Mesra Bersama Masyarakat Kampung Sim-Sim di sini, Muhyiddin menafikan kerajaan telah menarik balik peruntukan untuk membaik pulih 24 jambatan di perkampungan atas air itu selepas mengambil alih kerajaan pusat daripada Pakatan Harapan (PH).

Muhyiddin berkata, dakwaan pembangkang itu adalah tidak benar, malah beliau menunjukkan surat kelulusan daripada Unit Penyelarasan Pelaksanaan (ICU), Jabatan Perdana Menteri membuktikan peruntukan akan disalurkan kepada Majlis Perbandaran Sandakan untuk tindakan sewajarnya.

“Saya tak suruh peruntukan itu ditarik balik (sejak PN ambil alih kerajaan). Semakan telah dibuat di ICU dan ada peruntukan RM4.2 juta diluluskan,” katanya.

Di majlis itu, Muhyiddin turut menyerahkan surat itu, yang ditandatangani oleh Ketua Pengarah ICU Datuk Nor Azri Zulfakar kepada Pengerusi Persatuan Nelayan Kawasan Sandakan Shaiful Bahari Muin. -Bernama


Lanjutan pengecualian duti import, cukai eksais akan lonjak jualan EV

KUALA LUMPUR, 11 Rabiulawal 1444H, Sabtu – Lanjutan pengecualian duti import dan cukai eksais bagi kenderaan elektrik (EV) lengkap dan dipasang siap sepenuhnya (CBU) dalam Bajet 2023 akan meningkatkan jualan EV di Malaysia dan melonjakkan industri yang berkaitan dengannya.

Presiden Persatuan Automotif Malaysia (MAA), Datuk Aishah Ahmad berkata, persatuan itu menyambut baik lanjutan yang diumumkan kerajaan walaupun pada awalnya lanjutan itu diharapkan sehingga 10 tahun.

“Saya percaya dengan lanjutan itu industri EV akan mendapat manfaat memandangkan lebih ramai yang akan membeli EV.

“Industri hiliran EV juga akan meningkat melalui pertambahan stesen pengecas dan ini baik untuk industri EV secara keseluruhan,” katanya kepada Bernama.

Sementara itu, menurut Gemilang International Ltd, sebuah badan penyelesaian bagi syarikat kenderaan komersial, keputusan kerajaan untuk mengecualikan cukai import EV sehingga akhir 2024 akan menyumbang kepada peningkatan permintaan terhadap EV di Malaysia.

Pengerusi dan Ketua Pegawai Eksekutif, Pang Chong Yong berkata, pihaknya berharap akan ada lebih banyak inisiatif untuk mengalakkan pembangunan bas EV di Malaysia dan mewujudkan persekitaran operasi hijau untuk industri bas.

“Peruntukan kerajaan sebanyak RM180 juta kepada sektor bas untuk meningkatkan jangkauan kepada penumpang di Melaka, Kota Kinabalu dan Kuching memberi petanda baik kepada pembuat bas seperti kami.

“Kami sudah bekerjasama dengan kerajaan Sabah dan Sarawak mengenai pengenalan bas EV di negeri itu, yang kini dalam peringkat percubaan,” katanya dalam kenyataan. – Bernama


VIDEO l Selepas 86 tahun, laungan azan bergema di Hagia Sophia

ISTANBUL, 20 Zulkaedah 1441H, Ahad – Laungan azan kedengaran buat pertama kali pertama dari Hagia Sophia, di sini setelah bangunan ikonik itu kembali menjadi masjid.

Mengetepikan amaran antarabangsa untuk tidak mengubah status struktur berusia 15 abad yang dihormati penganut Kristian dan muslim itu, Presiden Turki, Recep Tayyip Erdogan menandatangani dekrit yang menukar statusnya sebagai muzium.

Setelah mahkamah membuat keputusan, rakyat yang menunggu di luar melaungkan “Allahu Akbar” (Allah Maha Besar) ketika maklumat didedahkan.

Satu rakaman video memaparkan, seorang imam meminta orang beriman untuk berdoa dari Hagia Sophia disiarkan di Twitter dan sekumpulan orang Islam kemudiannya berdoa di laman budaya UNESCO.

Erdogan berkata, solat pertama di Hagia Sophia akan diadakan pada 24 Julai ini untuk solat Jumaat setelah 86 tahun.

“Insya-Allah, kami akan menunaikan solat Jumaat bersama-sama pada 24 Julai dan membuka kembali Hagia Sophia untuk beribadah.

“Seperti semua masjid kami, pintu Hagia Sophia akan terbuka luas untuk penduduk tempatan dan warga asing, muslim dan bukan muslim,” kata Erdogan di televisyen negara.

Mahkamah pentadbiran tertinggi Turki mengeluarkan keputusan pada hari Jumaat yang membuka jalan bagi kerajaan untuk menukar bangunan ikonik di Istanbul itu – bekas katedral yang bertukar menjadi masjid yang kini berfungsi sebagai muzium – kembali menjadi rumah ibadat muslim.

Majlis Negara menolak petisyen yang dikemukakan oleh kumpulan agama dan membatalkan keputusan Kabinet tahun 1934 yang mengubah bangunan itu menjadi muzium.

Keputusan itu membolehkan kerajaan mengembalikan status Hagia Sophia sebelumnya sebagai sebuah masjid. – Agensi


Penjajah Israel lancar serangan baharu di Semenanjung Gaza

GAZA, 25 Zulhijjah 1441H, Sabtu – Rejim pengganas Israel sekali lagi melancarkan serangan udara dan darat terhadap sasaran mereka di seluruh Semenanjung Gaza yang dikepung.

Lewat malam tadi, pesawat perang, helikopter dan kereta kebal negara penjajah Israel mengebom kedudukan kawasan dikepung, mendakwa bahawa mereka adalah kedudukan yang dipegang oleh pergerakan Pergerakan Perjuangan Islam Palestin (Hamas).

Dalam satu kenyataan yang dikeluarkan susulan serangan itu, rejim Israel berkata, serangan berkenaan dilakukan sebagai tindak balas terhadap serangan belon bahan bakar yang dihantar dari Gaza ke wilayah yang diduduki.

Serangan itu juga menyasarkan kompleks tentera laut, infrastruktur bawah tanah dan pos pemerhatian milik Hamas.

Menurut Persatuan Bulan Sabit Merah Palestin, seorang wanita hamil dan seorang kanak-kanak berusia tiga tahun mengalami kecederaan dalam serangan terbabit dan dibawa ke hospital untuk rawatan lanjut.

Serangan semalam juga di kawasan kononnya digunakan Hamas adalah pencerobohan pada waktu malam keenam dalam minggu ini.

Rejim Israel sering melancarkan serangan terhadap kedudukan di kawasan yang disekat, menuduh kumpulan pejuang di sana melancarkan serangan roket.

Gaza berada di bawah pengepungan Israel sejak Jun 2007 yang menyebabkan penurunan taraf hidup.

Israel juga melancarkan tiga perang besar terhadap wilayah itu sejak tahun 2008, membunuh ribuan penduduk setiap masa dan memusnahkan infrastruktur wilayah yang sudah miskin. – Agensi


Palestin rekod 17 kes kematian baharu COVID-19

GAZA, 28 Rabiulakhir 1442H, Isnin – Palestin mengesahkan 17 kematian baharu akibat pandemik coronavirus pada Ahad, lapor Agensi Anadolu.

Dalam satu kenyataan, Menteri Kesihatan Palestin, Mai al-Kaila berkata, 11 kematian dilaporkan di Tebing Barat yang dijajah dan enam di Semenanjung Gaza.

Katanya, 639 orang diuji positif untuk virus tersebut, dengan jumlah keseluruhan 124,641 kes, termasuk 1,079 kematian, dan 98,518 pulih.

“93 pesakit masih berada di Unit Rawatan Rapi (ICU) , di mana 30 pesakit berada di ventilator,” katanya.

Bermula di China pada akhir Disember tahun lalu, wabak coronavirus telah merebak ke seluruh dunia, meragut lebih dari 1.6 juta nyawa di 191 negara dan wilayah.

Menurut angka terbaharu dari Universiti Johns Hopkins Amerika Syarikat (AS), virus itu menyebabkan hampir 71.76 juta jangkitan. – Agensi


BN pertimbang penyandang digugur kerusi DUN sebagai calon Parlimen

MELAKA, 1 Rabiulakhir 1443H, Sabtu – Penyandang kerusi Dewan Undangan Negeri (DUN) yang digugurkan atau tidak dicalonkan pada Pilihan Raya Negeri (PRN) Melaka 20 November ini, akan dipertimbang bagi kerusi Parlimen pada Pilihan Raya Umum (PRU) akan datang.

Pengerusi Barisan Nasional (BN), Datuk Seri Ahmad Zahid Hamidi berkata, langkah yang diambil BN ketika ini adalah satu pendekatan baharu dan berani, dalam memenuhi kriteria WALI (winnable, acceptable and likeable) yang diutarakan sebelum ini.

“Ahli Dewan Undangan Negeri (ADUN) yang digugurkan sudah memberi khidmat cemerlang kepada parti selama dua dan tiga penggal atau lebih. Kepada mereka ini, parti mengucapkan ribuan terima kasih dan diharap membantu calon baharu.

“Kepada mereka yang tidak dicalonkan, insya-Allah mereka akan dipertimbangkan pada masa depan atau bagi kerusi Parlimen pada PRU nanti. Apa yang lebih utama ialah memenangkan parti yang menaungi kita selama ini,” katanya dalam satu hantaran di Facebooknya hari ini.

Timbalan Pengerusi BN Datuk Seri Mohamad Hasan berkata, BN mempertaruhkan 86 peratus calon muka baharu, di samping mengekalkan empat penyandang untuk PRN Melaka.

Beliau dipetik sebagai berkata, empat penyandang berkenaan ialah Ketua Menteri Datuk Seri Sulaiman Md Ali, Exco Kesihatan dan Anti Dadah Datuk Rahmad Mariman, Exco Pelancongan, Kebudayaan dan Warisan Datuk Muhammad Jailani Khamis serta Datuk Zaidi Attan.

Tarikh mengundi PRN Melaka ditetapkan pada 20 November manakala penamaan calon pada 8 November dan undi awal 16 November.

PRN Melaka diadakan ekoran pembubaran DUN pada 4 Oktober lepas susulan empat ADUN menarik sokongan terhadap kepimpinan Sulaiman sebagai Ketua Menteri Melaka, ketika itu. – Bernama


Tiada lagi naratif politik kotor jika GTA jadi kerajaan

Oleh Athirah Huda Zalhe

BANGI, 23 Rabiulakhir 1444H, Jumaat – Tiada lagi naratif politik kotor sekiranya Gerakan Tanah Air (GTA) diberi mandat memegang tampuk pemerintahan negara.

Meskipun ada pihak yang ‘memomokkan’ bahawa politik itu kotor, GTA sentiasa komited mahu membina naratif baharu dan membersihkan kekotoran itu.

Calon Pejuang di Dewan Undangan Negeri (DUN) Batu Kurau, Zulkifli Yahya berkata, politik adalah sebahagian daripada perjuangan Islam dan ia menjadi tanggungjawab ahlinya untuk membersihkan naratif kotor itu.

“Sebenarnya politik sebahagian daripada perjuangan Islam, jadi kita perlu terjun dalam politik dan bersihkannya.

“InsyaAllah, saya akan bersungguh-sungguh dalam perjuangan ini dan membina satu naratif baharu iaitu politik merupakan perjuangan yang perlu diteruskan,” katanya.

Menjelang saat-saat akhir tempoh berkempen Pilihan Raya Umum Ke-15 (PRU15), Zulkifli berkata, pelbagai isu setempat telah beliau kenal pasti setelah mendekati lebih dekat pengundi di setiap pelusuk DUN Batu Kurau.

Beliau berkata, kelebihannya sebagai anak tempatan di DUN itu tidak menyukarkannya mendekati pengundi, apatah lagi untuk memahami denyut nadi mereka.

“Isu pertama yang kita lihat adalah kemiskinan, di mana ramai penduduk di Batu Kurau yang masih lagi berada di bawah paras kemiskinan. Saya nampak isu ini besar dan menjadi peranan kerajaan untuk membasmi kemiskinan.

“Isu kedua ialah keperluan asas seperti jalan, kesihatan, pendidikan, internet, air bersih dan sebagainya. Ini merupakan satu perkara yang perlu diselesaikan oleh pemimpin yang menjadi wakil rakyat di DUN Batu Kurau ini,” katanya.

Beliau berkata, isu mengenai fasiliti kesihatan seperti mewujudkan sebuah hospital kecil perlu diberi keutamaan selepas PRU15 ini, bagi memastikan penduduk di DUN itu menerima akses terbaik.

“Selain itu, kita juga melihat akses internet yang lemah di sesetengah kawasan selain rungutan mengenai keadaan jalan yang kecil dan isu air bersih untuk sebahagian kawasan di kampung Batu Kurau.

“Justeru, beri peluang kepada kami daripada GTA, yang bertanding atas logo Pejuang untuk mengurus dan memerintah negara, insyAllah kita mampu menjaga serta memberi khidmat terbaik kepada rakyat,” katanya.


Suu Kyi dikeluar dari senarai penerima Hadiah Sakharov

BRUSSELS, 23 Muharram 1442H, Jumaat – Parlimen Eropah secara rasmi mengeluarkan pemimpin de facto Myanmar, Aung San Suu Kyi dari komuniti Hadiah Sakharov ekoran penerimaannya terhadap kejahatan yang dilakukan oleh negaranya terhadap komuniti Rohingya di Rakhine.

Dalam satu kenyataan yang dikeluarkan semalam, anggota Parlimen Eropah (MEP) mengatakan keputusan itu adalah tindak balas terhadap kegagalan Suu Kyi untuk bertindak dan penerimaannya terhadap jenayah yang sedang berlaku dalam komuniti Rohingya di Myanmar.

Sumber rapat Parlimen berkata, hadiah itu diberikan untuk usaha Suu Kyi sebelum tahun 1990, maka tidak boleh ditarik balik, tetapi pengecualian itu adalah sekatan paling keras yang ada pada MEP.

Pada bulan Mei, City of London Corporation (CLC) menarik semula penghormatan yang diberikan kepada Suu Kyi atas perlakuan terhadap minoriti muslim Rohingya.

Wakil terpilih di badan tersebut memilih untuk menarik Freedom of the City of London yang diberikan kepada Suu Kyi tiga tahun lalu.

Langkah itu susulan kemunculan Suu Kyi di Mahkamah Keadilan Antarabangsa (ICJ) di Den Haag pada Disember tahun lalu yang secara peribadi mempertahankan negaranya daripada tuduhan rogol, pembakaran dan pembunuhan besar-besaran yang dilakukan oleh tentera Myanmar terhadap muslim Rohingya.

Penggubal undang-undang EU menuntut tindakan yang lebih keras terhadap Myanmar atas penganiayaannya terhadap etnik Islam Rohingya.

Dalam pembelaannya, Suu Kyi menggambarkan konflik itu sebagai masalah dalaman dan mengatakan jika pelanggaran hak asasi manusia telah terjadi, mereka tidak akan meningkat ke tahap genosida.

Pada bulan Januari, ICJ memerintahkan Myanmar untuk mencegah pembunuhan beramai-ramai muslim Rohingya di Rakhine.

Pemerintah Suu Kyi menolak keputusan itu, dengan mengatakan ia dibuat berdasarkan ‘gambaran situasi yang menyimpang’.

Peguam yang ingin menghentikan pembunuhan beramai-ramai terhadap Rohingya pada masa itu dengan keras mengecam sikap berdiam diri Suu Kyi dalam menghadapi tuduhan pembunuhan beramai-ramai dan pembelaannya terhadap angkatan bersenjata negara itu, dengan mengatakan ikon prodemokrasi memilih untuk mengabaikan tindakan terkutuk yang dilakukan terhadap umat Islam. – Agensi


Dewan Rakyat kecoh isu kesilapan kiraan undi belah bahagian peringkat jawatankuasa

KUALA LUMPUR, 15 Rabiulakhir 1442H, Selasa – Kesilapan Ahli Parlimen Tasek Gelugor, Datuk Shabudin Yahya dalam pengiraan undi belah bahagian Belanjawan 2021 untuk Kementerian Kewangan semalam mencetuskan pertikaian dalam kalangan Ahli Parlimen pada persidangan Dewan Rakyat hari ini.

Kesilapan itu bagaimanapun, tidak mengubah keputusan undi belah bahagian itu yang meluluskan peruntukan dalam Belanjawan 2021 bagi Kementerian Kewangan di peringkat jawatankuasa.

Perkara itu dimaklumkan Timbalan Yang Dipertua Dewan Rakyat, Datuk Mohd Rashid Hasnon selepas sesi soal jawab hari ini melalui pemakluman Yang Dipertua Dewan Rakyat yang dibacakan Mohd Rashid.

Shabudin yang bertindak sebagai penghitung undi belah bahagian bagi Blok C menyatakan beliau tersilap kira dalam senarai undi untuk blok itu dengan menandakan Ahli Parlimen Padang Rengas bersetuju dalam senarai undi, sedangkan Datuk Seri Mohamed Nazri Abdul Aziz tidak hadir semasa undian belanjawan Kementerian Kewangan semalam.

“Satu (undi) sahaja. Oleh itu saya meminta keputusan belah bahagian bagi Kepala B10, B11, B12, Anggaran Perbelanjaan Mengurus 2021 Kementerian Kewangan daripada 18 yang tidak hadir kepada 19 dan 107 ahli bersetuju kepada 106, manakala 95 ahli kekal tidak bersetuju,” katanya.

Beliau kemudian meminta Setiausaha Dewan supaya membetulkan bilangan undi itu dan menyatakan perubahan undi itu tidak menjejaskan keputusan undi belah bahagian bagi kementerian berkenaan.

Perkara itu menimbulkan kekecohan hampir setengah jam yang menyaksikan rata-rata Ahli Parlimen blok pembangkang bangun menyuarakan bantahan dan rasa tidak puas hati, menyebabkan ‘gangguan’ kepada sesi perbahasan peringkat jawatankuasa Belanjawan 2021 bagi Kementerian Luar.

Ada yang meminta Yang Dipertua Dewan Rakyat membuat keputusan bagi memberi jaminan perkara itu tidak berulang dan ada yang bangun memohon undian belah bahagian dilakukan semula.

“Ini perkara yang sangat penting walaupun ia tidak mengubah keputusan semalam, tetapi bagaimana kita nak pastikan bahawa kesilapan seperti ini tidak akan berulang. Takkanlah di Dewan Rakyat tidak ada sistem semak imbang.

“Saya harap Speaker dan Timbalan Speaker akan mencari jalan agar ada sistem semak imbang supaya perkara sama tidak akan berulang,” kata Syed Saddiq Syed Abdul Rahman (Bebas-Muar).

Turut mempertikaikan perkara itu RSN Rayer (PH-Jelutong) yang mahu Ahli Parlimen yang membuat kesilapan dalam pengiraan undi belah bahagian itu diambil tindakan kerana menyifatkannya sebagai satu penipuan.

Hannah Yeoh (PH-Segambut) pula mencadangkan agar undian belah bahagian peringkat jawatankuasa Belanjawan 2021 bagi Kementerian Kewangan diadakan sekali lagi.

Shabudin yang bangun menjelaskan perkara itu berkata, beliau tidak berniat untuk menipu atau melanggar peraturan dewan.

“Saya tiada niat untuk tipu Dewan dan itu kalau dianggap sebagai satu kesalahan, saya dah maklumkan dengan ikhlas kepada Speaker. Saya tidak sembunyikan perkara ini, saya dah mohon maaf kepada Speaker, terpulang pada Speaker,” katanya.

Fuziah Salleh (PH-Kuantan) kemudian bangun membacakan peraturan mesyuarat 47 (1) dan 47(2) berkaitan undi belah bahagian yang menyebut bahawa penghitung undi hendaklah bertanya pada tiap-tiap ahli pihak mana yang hendak diundinya.

“Kita faham setiap penghitung mesti bertanya, penghitung tidak boleh membuat andaian. Kalau penghitung blok Padang Rengas membuat andaian, bagaimana kami boleh yakin penghitung di blok lain di pihak kerajaan tidak membuat perkara yang sama… saya mohon ruling (keputusan) yang baharu,” katanya.

Abdul Rashid kemudian meminta Ahli Parlimen yang tidak berpuas hati supaya membuat aduan dan usul secara rasmi, sebelum meneruskan persidangan dengan perbahasan Rang Undang-undang Perbekalan 2021 peringkat jawatankuasa bagi Kementerian Luar. – Bernama


Perlu ada polisi jelas larang pekerja muslim dalam urusan arak

BANGI, 14 Muharram 1444H, Jumaat – Hak seorang pekerja muslim adalah mendapat pekerjaan yang tidak melibatkan hal-hal larangan dalam agama.

Justeru, bekas Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri bersetuju terhadap saranan keperluan untuk kerajaan mewujudkan polisi yang jelas bagi melarang libat urus pekerja muslim dalam penjualan dan perkhidmatan arak.

Beliau turut senada dengan Mufti Pulau Pinang, Pahang dan Perlis mengenai keperluan polisi bagi melarang mana-mana syarikat perniagaan atau perkhidmatan membabitkan pekerja beragama Islam dalam urusan arak.

“Al-Marhum Syeikh A’tiyyah Saqr ketika ditanya tentang orang yang bekerja di sektor yang membantu penjualan arak beliau menjawab: ‘Dan orang yang memberi minum kepada orang lain mendapat dosa yang sama seperti mana yang telah diberitahu oleh nas hadis.

“Sama ada dia reda dengan perbuatan tersebut dan orang yang reda dengan maksiat maka akan dihukum dengan hukuman yang sama orang yang melakukannya.

“Ataupun dia hanya membantu dalam perkara maksiat. Orang yang membantu dalam perkara maksiat maka dia turut serta mendapat dosa disebabkan maksiat tersebut,” katanya merujuk Ahsan al-Kalam fi al-Fatawa wa al-Ahkam, 3/186.

Dr Zulkifli yang juga bekas Mufti Wilayah Persekutuan berkata, bahawa kaedah fiqh menyebut setiap perkara yang membawa kepada haram, maka hukumnya adalah haram.


PM ajak semua ahli politik sokong Belanjawan 2021

KUALA LUMPUR, 14 Rabiulawal 1442H, Sabtu – Perdana Menteri mengajak semua Ahli Parlimen mengetepikan perbezaan politik bagi menyokong Belanjawan 2021 kerana pelbagai peruntukan disediakan dalam menghadapi COVID-19 demi kepentingan rakyat dan memulihkan ekonomi negara.

Tan Sri Muhyiddin Yassin berkata satu bentuk persefahaman boleh dirangka dalam kalangan Ahli Parlimen untuk membolehkan belanjawan yang akan dibentang pada 6 Nov itu diluluskan dengan sokongan Ahli Parlimen kerajaan dan pembangkang.

“Marilah kita letakkan kepentingan rakyat mengatasi segala kepentingan lain. InsyaAllah, dalam belanjawan yang akan dibentangkan nanti, kerajaan akan mengumumkan inisiatif-inisiatif yang bakal meringankan beban yang ditanggung oleh saudara dan saudari sekalian dalam menghadapi zaman yang sukar ini,” katanya dalam perutusan khas mengenai situasi COVID-19 di sini hari ini.

Perutusan berkenaan disiarkan secara langsung menerusi saluran televisyen termasuk Bernama TV dan Radio Televisyen Malaysia (RTM).

Beliau juga memberi jaminan bahawa kerajaan Perikatan Nasional (PN) akan terus mencari jalan terbaik untuk mengurus krisis besar yang sedang negara hadapi pada masa ini.

“Matlamat kita hanyalah satu iaitu untuk menang dalam melawan COVID-19 dan memastikan keselamatan dan kebajikan rakyat sentiasa terbela,” katanya.

Dalam pada itu, Muhyiddin berkata kerajaan memandang serius peningkatan mendadak kes COVID-19 dalam negara ketika ini dan kesannya kepada rakyat, ekonomi dan barisan hadapan.

Katanya, dalam mengurus gelombang ketiga pandemik itu, kerajaan mengambil pendekatan mengimbangi antara kepentingan melindungi nyawa rakyat dan keperluan menjamin kelangsungan hidup rakyat.

Ia tegasnya dengan memperketatkan prosedur operasi standard (SOP) bagi kegiatan sosial, pendidikan, keagamaan, sukan dan lain-lain untuk mengurangkan pergerakan orang ramai dan memutuskan rantaian jangkitan.

“Tetapi pada masa yang sama, kita benarkan kegiatan ekonomi untuk diteruskan tertakluk kepada pematuhan SOP yang ketat untuk memastikan perniagaan dan industri terus beroperasi,” kata beliau.

Beliau turut memperincikan perkembangan situasi semasa COVID-19 yang menurutnya dalam tempoh sebulan lepas, hampir 20,000 kes positif baharu dicatatkan berbanding 10,576 kes dalam tempoh enam bulan sebelumnya.

Katanya, jumlah keseluruhan kes positif setakat semalam ialah 30,090 kes dengan 246 kematian dan Sabah mencatatkan jumlah kes tertinggi iaitu 13,701 kes.

“Negeri-negeri lain yang mencatatkan lebih satu ribu kes ialah Selangor (4,360 kes), Kuala Lumpur (2,991 kes), Kedah (2,080 kes) dan Negeri Sembilan (1,516 kes).

“Peta negeri Sabah dan Selangor menunjukkan hampir keseluruhan kawasan telah menjadi merah, negeri-negeri yang dahulunya berstatus hijau seperti Perak, Negeri Sembilan dan Melaka telah menjadi kuning dan sebahagian kawasan telah bertukar menjadi merah,” katanya.

Beliau turut berkata peningkatan mendadak kes COVID-19 telah memberi tekanan kepada barisan hadapan negara dengan di Sabah sahaja lebih 300 petugas barisan hadapan telah dijangkiti dan lebih 1,200 petugas dikuarantin.

Katanya, ia termasuk anggota polis yang terkena jangkitan dan setakat ini hampir 11,000 anggota terpaksa dikuarantin dan keadaan ini menambah kekangan pasukan polis terutamanya bagi mereka yang bertugas di barisan hadapan. – Bernama


Sudan ancam tarik diri normalisasi dengan Israel

KHARTOUM, 16 Rabiulakhir 1442H, Rabu – Sudan mengancam untuk menarik diri daripada perjanjian normalisasi dengan Israel jika Kongres Amerika Syarikat (AS) tidak mengeluarkan negara itu dalam senarai Penaja Keganasan (SST) pada akhir tahun ini, menurut laporan.

Sekurang-kurangnya lima pegawai mengesahkan keadaan itu kepada New York Times, lapor akhbar itu, semalam.

Sudan mengumumkan keputusannya untuk menormalkan hubungan diplomatik dengan Israel akhir bulan lalu, berdasarkan keputusan Washington untuk menyingkirkan Khartoum daripada senarai SST.

Penghapusan itu telah ditetapkan sebagai dorongan utama bagi ekonomi Sudan yang sedang berjuang dan merupakan langkah penting dalam usahanya untuk bergabung kembali ke dalam masyarakat antarabangsa setelah pemberontakan tahun lalu menggulingkan pemimpin lama Omar al-Bashir.

Sementara itu, normalisasi hubungan dengan Israel dilihat sebagai kemenangan dasar luar buat Presiden AS, Donald Trump yang pentadbirannya pada bulan Ogos memperoleh perjanjian serupa dengan Bahrain dan Emiriah Arab Bersatu (UAE).

Kini, semuanya bergantung pada Kongres, kerana penggubal undang-undang perlu menyetujui penghapusan Sudan daripada senarai itu, yang sekali gus akan melindungi negara Afrika Utara itu daripada beberapa tuntutan undang-undang yang berkaitan dengan keganasan di AS.

Sudan juga perlu dikeluarkan daripada senarai SST untuk melakukan perniagaan dengan pelabur asing.

Pada masa ini, para pelabur enggan melakukan perniagaan dengan Khartoum kerana bimbang mereka perlu membiayai pampasan berbilion dolar kepada mangsa-mangsa keganasan. – Agensi


Anak Muammar Gaddafi mahu kembali ke arena politik Libya

TRIPOLI, 22 Zulhijjah 1442H, Ahad – Saif Al-Islam Gaddafi, anak bekas pemimpin Libya Muammar Gaddafi, mengumumkan bahawa beliau sedang menyusun kepulangan ke arena politik, dalam temu bual video pertamanya sejak ‘hilang’ 10 tahun yang lalu.

Dalam temu bual dengan The New York Times, anak lelaki Gaddafi itu menegaskan: “Sekarang, saya adalah orang bebas, dan saya merancang untuk kembali ke arena politik”.

Saif berkata, beliau memanfaatkan ketidakhadirannya untuk memantau keadaan politik di Timur Tengah dan bekerja secara senyap untuk menyusun semula kekuatan politik yang berkait dengan ayahnya, yang dikenali sebagai Gerakan Hijau.

Walaupun memiliki keraguan mengenai kemungkinan mencalonkan diri sebagai presiden, beliau percaya bahawa gerakan yang dipimpinnya: “Dapat mengembalikan kesatuan negara yang hilang”.

Saif merujuk kepada kejayaan slogan kempennya: “Ahli politik tidak memberikan apa-apa selain penderitaan, sudah sampai masanya untuk kembali ke masa lalu,” tanpa memberikan perincian lebih lanjut.

“Mereka telah menodai dan memalukan negara kita. Kita tidak ada duit, tidak ada keamanan dan tidak ada nyawa. Jika anda pergi ke stesen minyak, anda tidak akan menjumpai bahan bakar”.

Ahli politik Libya itu melanjutkan: “Kita mengeksport minyak dan gas ke Itali, dan kita menyediakan separuh negara Itali dengan bekalan elektrik, sementara kita pula mengalami pemadaman elektrik. Apa yang berlaku adalah di luar batas kegagalan. Ini adalah sebuah sandiwara”.

Berhubung kehilangannya selama bertahun-tahun, akhbar itu melaporkan: “10 tahun yang lalu, sekumpulan lelaki bersenjata memintas sebuah konvoi kecil berhampiran bandar Ubari di Libya ketika cuba melarikan diri ke selatan menuju Niger dan mereka menjumpai seorang pemuda botak yang menutupi tangan kanan dengan pembalut, dan mereka mendapati bahawa dia adalah Saif Al-Islam”.

Akhbar itu menambahkan: “Kerana dia juga dicari oleh Mahkamah Jenayah Antarabangsa, dia dianggap sebagai tawanan yang berharga, jadi mereka menjaganya bahkan sehingga pilihan raya 2012, dan kemudian membebaskannya setelah perkembangan pesat di Libya. Tetapi tidak ada yang tahu keberadaannya”.

The New York Times memetik Saif yang menyatakan bahawa para pejuang yang menangkapnya 10 tahun yang lalu merasa kecewa mengenai revolusi dan akhirnya menyedari bahawa dia boleh menjadi sekutu yang kuat untuk mereka.

Penyokong bekas pemimpin Libya bercita-cita untuk kembali berkuasa melalui jalan menuju perdamaian kebangsaan dan pemilihan presiden dan Parlimen yang dijangka diadakan pada akhir 2021, 10 tahun selepas Gaddafi digulingkan.

Walaupun senario ini dijangka tidak mungkin berlaku, para penyokong Gaddafi tidak menyembunyikan keinginan mereka untuk mencalonkan Saif untuk jawatan presiden berikutnya, dengan sokongan Russia dan sekutunya, memandangkan sepupunya Ahmed Gaddaf Al-Dam berjaya mengekalkan kekayaan yang membolehkannya membiayai Projek Gaddafi untuk kembali berkuasa.

Penduduk Libya yang terbabit dalam revolusi 17 Februari 2011, menjatuhkan rejim Gaddafi, takut anaknya akan membalas dendam sebaik sahaja dia menggalas jawatan, sekali gus menjadikan kemungkinan untuk mereka mengizinkannya turut bertanding dalam pemilihan presiden berikutnya tiada. – Agensi


UK tamatkan kuarantin kendiri pengunjung lengkap vaksin dari 37 negara

LONDON, 1 Rabiulawal 1443H, Jumaat – Pelancong dari 37 negara yang lengkap vaksin COVID-19 tidak perlu lagi menjalani kuarantin kendiri di United Kingdom (UK) mulai minggu depan, umum kerajaan Britain pada Khamis.

UK akan menerima bukti vaksinasi dari 37 negara dan wilayah, termasuk Turki, Brazil, Ghana, Hong Kong, India, Pakistan, dan Afrika Selatan, menurut Jabatan Pengangkutan dalam satu kenyataan.

“Menjelang tibanya musim sejuk, kami memudahkan ahli keluarga untuk berkumpul semula, dengan mengurangkan jumlah destinasi dalam senarai merah, terima kasih juga atas peningkatan usaha vaksinasi di seluruh dunia.

“Mengembalikan kepercayaan orang ramai terhadap perjalanan adalah kunci untuk membangun semula ekonomi kita dan menaikkan semula negara ini. Dengan sekatan yang lebih sedikit dan lebih banyak orang melakukan perjalanan, kita semua dapat terus bergerak maju dengan selamat menuju pemulihan,” kata Setiausaha Pengangkutan Grant Shapps, lapor Agensi Anadolu.

UK mengeluarkan Turki daripada senarai merah perjalanan COVID-19 bulan lepas.

Sebanya 47 negara lagi bakal dikeluarkan daripada senarai itu mulai 11 Okt, menjadikan hanya tujuh negara yang tertakluk kepada semua larangan perjalanan.

Penamatan kuarantin kendiri kepada orang yang memasuki UK dari negara menggunakan vaksin diiktiraf akan meningkatkan jumlah perjalanan pada bulan-bulan akan datang, terutama menjelang cuti musim sejuk.

“Langkah-langkah keselamatan sempadan yang ketat telah membantu kejayaan program vaksinasi kami, jadi dengan kejayaan di sini dan di seluruh dunia, lebih banyak perjalanan yang selamat dapat dibuka,” kata Setiausaha Kesihatan Sajid Javid.

Menurut kerajaan UK “pelancong lengkap divaksin dari negara-negara bukan dalam senarai merah” akan dibenarkan menjalani “lateral flow test” yang lebih murah, diikuti ujian PCR percuma jika positif, sekali gus membantu mengurangkan kos ujian COVID-19. – Bernama


Sepanyol, Brazil rekod kematian pertama cacar monyet

MADRID, 1 Muharram 1444H, Sabtu – Sepanyol dan Brazil melaporkan kematian pertama akibat jangkitan cacar monyet pada Jumaat, menurut pusat penyelarasan kecemasan dan amaran kementerian kesihatan.

Kes itu sekali gus menjadikan ia kematian pertama berkait cacar monyet yang berlaku di luar Afrika.

Pusat itu berkata, Sepanyol adalah salah satu negara yang paling teruk terjejas di dunia, dengan 4,298 kes jangkitan cacar monyet dilaporkan setakat ini.

“Daripada 3,750 pesakit cacar monyet dengan maklumat yang ada, 120 kes dimasukkan ke hospital (3.2 peratus) dan satu kes telah meninggal dunia,” katanya dalam kenyataan.

Bagaimanapun, pegawai kesihatan enggan mendedahkan punca khusus kematian itu sementara menunggu keputusan bedah siasat.

Sementara di Brazil, pihak berkuasa tempatan mengesahkan seorang lelaki berusia 41 tahun meninggal dunia akibat cacar monyet pada Jumaat.

Memetik media tempatan, lelaki terbabit mempunyai masalah sistem imun yang serius dan disahkan meninggal dunia pada Khamis di Belo Horizonte.

Dia dilaporkan sedang menerima rawatan di hospital kerana keadaan kesihatan serius lain, kata kementerian kesihatan negeri dalam satu kenyataan.

“Penting untuk ditekankan di sini bahawa lelaki itu mempunyai komorbiditi yang serius, supaya tidak mencetuskan panik dalam masyarakat.

“Setakat ini, kadar kematian adalah sangat rendah untuk cacar monyet,” kata Setiausaha Kesihatan Minas Gerais, Fabio Baccheretti.

Kementerian Kesihatan Brazil telah merekodkan hamoir 1,000 kes cacar monyet, kebanyakannya di negeri Sao Paulo dan Rio de Janeiro. – Agensi


Tun M akan jumpa MN bincang hala tuju NGO Melayu

KOTA BHARU, 20 Rejab 1444H, Sabtu – Muafakat Nasional (MN) dijangka mengadakan perjumpaan dengan Pengerusi Penaja Gerakan Tanah Air (GTA), Tun Dr Mahathir Mohamad minggu depan.

Ahli Majlis Dewan Tertinggi MN, Datuk Seri Khairuddin Abu Hassan berkata, dalam perjumpaan itu nanti, Presiden MN, Tan Sri Annuar Musa akan berbincang dengan Dr Mahathir berhubung hala tuju pertubuhan bukan kerajaan (NGO) Melayu, dan usaha mengukuhkan penyatuan orang Melayu.

“Perjumpaan ini penting kerana Tun Dr Mahathir (pernah) berkata kita kena duduk semeja dan perlu menganjurkan penyatuan dan perpaduan secara total di negara ini,” katanya kepada pemberita selepas Wacana Muafakat Nasional bertajuk ‘Muafakat Demi Negara’ di Kompleks Yayasan Kemiskinan Kelantan Melor, di sini semalam.

Antara panel yang hadir pada wacana itu adalah Pengerusi Jawatankuasa Pembangunan Islam, Dakwah, Penerangan dan Hubungan Seranta, Datuk Mohd Nassuruddin Daud dan Pendakwah serta Penceramah bebas, Prof Dr Mohd Ridhuan Tee Abdullah.- Bernama


Arab Saudi bakal ikut jejak UAE, Bahrain: Trump

WASHINGTON, 28 Muharram 1442H, Rabu – Selepas Bahrain dan Emiriah Arab Bersatu (UAE), Donald Trump yakin Arab Saudi menjadi negara Arab seterusnya yang akan mengikut jejak langkah menandatangani perjanjian menormalkan hubungan dengan rejim pengganas Israel.

Presiden Amerika Syarikat (AS) itu mendakwa, bahawa kerajaan Riyadh adalah antara beberapa negara yang beliau percaya sedang membuka hubungan diplomatik dengan Tel Aviv, setelah bercakap mengenai perkara berkenaan dengan Raja Salman Abdulaziz.

“Kita ada banyak negara lain yang akan bergabung dengan kami, dan mereka akan segera bergabung dengan kami,” kata Trump selepas beberapa jam Bahrain dan UAE secara rasmi menandatangani dokumen menormalkan hubungan dengan Israel.

Trump turut meningkatkan jumlah negara yang didakwanya hampir mengikut jejak dua negara Teluk Arab, yang pada awalnya hanya lima atau enam sahaja.

“Kita akan mempunyai tujuh atau lapan atau sembilan. Kita jangka banyak negara lain yang bergabung dengan kita, termasuk negara-negara besar,” katanya.

Dalam majlis tandatangan semalam, Trump mendakwa perjanjian itu akan mengakhiri dekad perpecahan dan konflik di rantau berkenaan, selain kononnya membawa sinar kepada ‘Timur Tengah yang baharu’.

“Terima kasih atas keberanian pemimpin tiga negara ini, kami mengambil langkah besar menuju masa depan di mana semua orang tanpa mengira agama dan latar belakang hidup bersama dalam kedamaian dan kesejahteraan,” dakwa Presiden negara pembuli itu.

Bahrain menjadi negara Arab keempat yang menjalin hubungan diplomatik dengan Israel pada Jumaat lalu, setelah Mesir pada 1979, Jordan pada tahun 1994 dan UAE pada Ogos lalu. –  Agensi


Kemajuan tidak dapat dicapai jika amalan rasuah berleluasa: Raja Perlis

ARAU, 16 Syawal 1443H, Selasa – Raja Perlis Tuanku Syed Sirajuddin Putra Jamalullail bertitah kemajuan tidak dapat dicapai sekiranya amalan rasuah berleluasa dalam kehidupan seharian masyarakat.

Baginda bertitah perbuatan seperti meminta, menawar, memberi dan menerima rasuah adalah salah disisi agama dan undang-undang negara.

“Amalan rasuah jika tidak dibendung akan mengakibatkan banyak masalah sosial dan seterusnya boleh mengancam kesejahteraan negara,” titah baginda pada Istiadat Pengurniaan Darjah Kebesaran, Bintang dan Pingat Sempena Ulang Tahun Keputeraan Baginda yang ke-79 di Istana Arau, hari ini.

Hadir sama Menteri Besar Perlis, Datuk Seri Azlan Man dan barisan exco kerajaan negeri.

Seramai 325 penerima anugerah darjah kebesaran negeri Perlis sempena ulang tahun keputeraan ke-79 Raja Perlis Tuanku Syed Sirajuddin.

Baginda berkenan menganugerahkan darjah-darjah kebesaran itu kepada 22 orang penerima hari ini, manakala 303 orang lagi akan menerima anugerah mereka dalam majlis pada hari lain. – Bernama


Tiada arahan untuk laksana BDR babitkan penjawat awam Melaka: SUK

MELAKA, 17 Rejab 1443H, Sabtu – Tiada arahan dikeluarkan di peringkat Persekutuan berkaitan bekerja dari rumah (BDR) atau sistem penggiliran melibatkan penjawat awam di Melaka, meskipun berlaku peningkatan kes harian COVID-19.

Setiausaha Kerajaan Negeri (SUK) Datuk Zaidi Johari berkata, setakat ini semua penjawat awam di Melaka masih bekerja mengikut ketetapan biasa, dan jika berlaku penularan kes membabitkan satu-satu jabatan atau pejabat kerajaan negeri, hanya premis itu sahaja yang akan ditutup bagi membendung penularan.

“Memang benar ada kes jangkitan berlaku di kebanyakan jabatan dan agensi kerajaan, namun setakat ini semuanya masih terkawal.

“Tetapi jika penularan itu meningkat dan memaksa penutupan pejabat, maka kita akan ikut saranan untuk menutup premis dan menguatkuasakan BDR, hanya kepada jabatan tersebut sahaja,” katanya.

Beliau berkata demikian dalam sidang media selepas kejohanan Melaka Tourism Golf Challenge 2022 di Ayer Keroh Country Club, hari ini.

Tambahnya, keperluan untuk menutup jabatan itu bergantung kepada ketua-ketua jabatan sebelum merujuk kepada Jabatan SUK negeri.

Setakat ini jelasnya, tiada pejabat kerajaan di Melaka ditutup sepenuhnya hingga memerlukan pelaksanaan BDR, sebaliknya premis yang ditutup hanyalah sementara bagi membolehkan pelaksanaan proses sanitasi dilakukan mengikut keluasan pejabat dan jabatan. – Bernama


Adab penuntut al-Quran

1. AL-IMAM Fudhail bin Iyad, seorang tokoh Islam silam pernah berpesan kepada penuntut ilmu al-Quran agar menjaga beberapa adab penting dalam membawa ilmu-ilmu al-Quran. Antaranya beliau menegaskan bahawa mereka yang membawa al-Quran ini (yang menghafal dan mengkajinya) adalah orang yang membawa panji-panji Islam.

2. Mereka yang membawa panji Islam ini tidak seharusnya mempunyai sikap yang sama seperti manusia lain. Mereka tidak berhibur dengan dunia seperti orang lain. Hiburan mereka hanyalah al-Quran.

3. Malah mereka tidak melakukan perkara yang sia-sia. Ungkapan Fudhail ini dinukilkan oleh al-Imam al-Ajuri yang menyebutkan:

حامل القرآن حامل راية الإسلام فلا ينبغي أن يلهو مع من يلهو ولا يسهو مع من يسهو ولا يلغو مع من يلغو تعظيماً لحق القرآن

“Pembawa al-Quran itu (penuntut al-Quran dan pengkajinya) adalah orang yang memikul panji Islam. Maka janganlah mereka melakukan perkara yang lalai bersama dengan orang yang lalai, melakukan perkara yang melekakan (melupakan diri mereka) dan mereka tidak sepatutnya melakukan perkara yang lagha (sia-sia) sebagai satu penghormatan dan kemuliaan buat al-Quran.” (al-Ajuri, Akhlak Hamalat al-Quran)

4. Oleh yang demikian, bagi bagi para penuntut al-Quran yang memegang, menghafal dan menyimpan kalimah-kalimah Allah ini, hendaklah menjauhkan diri daripada perkara yang sia-sia, apatah lagi perkara dosa dan maksiat.

Semoga Allah membimbing kita.

Dr Ahmad Sanusi Azmi


Nisbah kuil dengan masjid, surau sangat jauh bezanya

TERUJA saya dengan ucapan dasar pemimpin MIC dalam Perhimpunan Agung Tahunan ke-74 dua hari lepas. Antara lain, beliau berkata kuil-kuil baru perlu dibina di tapak yang telah diluluskan bagi mengelakkan risiko perobohon akibat pertikaian status tanah. Jika penganut Hindu tidak mengikut prosedur yang akhirnya membawa kepada perobohan kuil, maka mereka menghina dewa mereka sendiri.

Inilah ucapan yang kita nanti-nantikan selama ini.

Pembinaan rumah ibadat atau kuil tidak boleh dibuat dengan sesuka hati. Negara ada undang-undang, kena ikut peraturan, perlu ada kelulusan. Bukan main pacak sahaja. Nak bina surau masjid pun tidak boleh main pacak sahaja.

Namun, kenyataan ini dikecam hebat oleh pemimpin ultra kiasu Pulau Pinang. Ia tidak mencerminkan hakikat dan persoalan berhubung perobohan kuil Hindu di negara ini sejak beberapa dekad lalu.

Ultra kiasu ini hanya nampak yang dirobohkan sahaja. Lambakan kuil dan gantian baharu yang disediakan tidak pula dibangkitkan.

Bagaimana ultra kiasu ini boleh dilantik sebagai pemimpin negeri Pulau Pinang.

Ultra kiasu ini berkata lagi, pembinaan rumah ibadat bukan Islam telah dihadkan selama ini. Jika pembangunan kuil mendapat akses tanah yang saksama, maka persoalan tentang tanah haram tidak akan timbul.

Justeru, ultra kiasu ini mahukan pemimpin MIC menarik balik kenyataan yang dibuatnya.

Lihatlah betapa ultra kiasunya mereka. Tak cukup? Pembinaan dihadkan? Tidak saksama?

Saya fikir, kuil-kuil yang ada sudah lebih daripada mencukupi. Kesaksamaan apa yang dituntut lagi? Keadilan itu bukan saksama, tetapi meletakkan sesuatu pada tempatnya.

Jika kesaksamaan yang dituntut. Sepatutnya masjid surau mesti setara dengan ratusan ribu kuil Hindu. Lagi pun ini negara majoriti Islam.

Tetapi masjid surau hanya ada sekitar 30,000 sahaja di seluruh negara. Kenapa ultra kiasu tidak perjuangkan kesaksamaan masjid surau supaya supaya bilangannya sama seperti kuil Hindu?

Saya nasihatkan ultra kiasu Hindu ini, pergi kira bilangan kuil Hindu yang ada di negara ini berbanding dengan bilangan penganutnya yang begitu sedikit. Dalam lingkungan 1.3 juta orang.

Pergi kira berapa banyak kuil Hindu di Sentul dalam skala besar. Sedangkan penganutnya tidak seramai mana.

Tidak jauh dari situ, pergi lihat di tepi-tepi jalan di Kuala Lumur, termasuk Lembah Pantai, Mid Valley, tengah-tengah bandaraya, yang tiba-tiba timbul tombolnya.

Begitu juga cuba pergi kawasan yang Melayu begitu ramai seperti Bandar Baru Bangi, Bangi, Serdang, dalam kawasan UPM, Hospital UPM, jejantas UNITEN dan banyak lagi. Dalam skala besar. Sehingga penghadang jalan pun dicabutnya. Ia sangat membahayakan nyawa apabila berada di jalan lebuh raya.

Ini belum masuk sepanjang jalan di Selangor, Perak, Johor, Negeri Sembilan, Pulau Pinang, Kedah, dan seumpamanya. Pendek kata, lambakan kuil berselerak, sedangkan penganutnya tidak seberapa.

Jika dikiranya secara keseluruhan, rumah ibadat yang paling banyak adalah Hindu, dengan ratusan ribu buah, dalam keadaan penduduknya hanya 1.3 juta.

Rumah ibarat orang Islam, selaku majoriti dan keistimewaannya termaktub dalam Perlembagaan pun tidak sebanyak kuil Hindu.

Had dan saksama apa yang kamu cakap ultra kiasu? Kamu langsung tidak beryukur?

Saya ambil contoh beberapa bandar di kawasan Ampang, pergi lihat, bagaimana pada mula, ada tanda kecil sahaja di bawah pokok besar. Sedikit demi sedikit, berkembang dan membesar. Kemudian menjadi lebih besar dengan binaan kukuh.

Apabila mahu dirobohkan. Jawapannya sangat mudah. Kuil di situ sudah berusia, 50 tahun, seperti insiden di Kedah. Sedangkan ia tidak lama sahaja dibuat.

Keadaan ini berlaku di semua tempat, terutama di bandar-bandar dan di tepi jalan. Usahlah cerita, kuil-kuil yang di ladang-ladang, getah dan kelapa sawit. Semua tanah ini, bukan tanah peribadi tetapi tanah kerajaan dan persendirian.

Saya tidak fikir rakyat Malaysia akan bising jika ia dibina di kawasan persendirian, dengan mengikut prosedur dan mendapat kelulusan.

Justeru, berkali-kali telah disebut. Pembinaan rumah ibadat perlu ada formula. Jika tidak, kita akan terus mengundang masalah demi masalah. Kadang kala nyawa menjadi gadaian sebagaimana yang berlaku kepada Allahyarham Adib.

Saranan MIC supaya pembinaan kuil perlu mendapat kelulusan perlu disambut baik oleh semua pihak. Lagi pun sudah terlalu banyak kuil di negara ini.

Saya memohon kerajaan memandang serius saranan MIC ini. Buat kajian secara menyeluruh. Tubuh pasukan penyelidik untuk mengira berapa banyakkah rumah ibadat yang ada di negara ini, kemudian nisbahkan dan cari formula. Saya dan pasukan bersedia melakukan kajian ini.

Kementerian Perpaduan kenalah melihat perkara ini dengan serius dan buatlah kajian. Janganlah terlalu berpolitik demi untuk masa depan negara. Amanahkan kepada mereka yang benar-benar boleh buat kerja, bukan bercakap di awang-awangan, tidak berpijak di bumi nyata.

Kita tidak mahu dengar lagi, apabila sebuah kuil dirobohkan bagi tujuan pembangunan, maka heboh dunia, seolah-olah keadilan tidak diberikan. Sedangkan tempat ganti telah disediakan. Sepatutnya, tidak perlu diganti, memandangkan ia dibina di kawasan haram. Tetapi inilah hikmah kerajaan yang diterajui oleh orang Islam.

Bandingkan apa yang berlaku di negara India dan China. Nasib masjid-masjid di sana. Usahkan nasib masjid yang ditukar jadi kuil, nak makan lembu pun bermasalah kepada umat Islam di India yang mempunyai 180 juta penduduk daripada 1.3 bilion keseluruhannya. Banyak insiden nyawa menjadi korban hanya kerana orang Islam makan lembu di India.

Bandingkan juga, apabila masjid atau surau dirobohkan bagi tujuan pembangunan, heboh tak satu dunia? Fikirkanlah bersama. Umat Islam tengok sahaja bila surau masjid dirobohkan. Tidak kecoh.

Satu lagi, pembinaan rumah ibadat bukan Islam tidak boleh dibandingkan dengan pembinaan surau dan masjid dalam mencari keadilan. Ini kerana, pembinaan surau masjid adalah hak termaktub dalam perlembagaan. Itupun pembinaannya terkawal dan perlu mendapat kelulusan pihak berkuasa. Tidak boleh main pacak sahaja.

Prof Dr Mohd Ridhuan Tee Abdullah


PRU15: PH boleh ‘rampas kuasa’ jika PN-MN berpecah

Oleh Athirah Huda Zalhe

BANGI, 2 Syaaban 1442H, Selasa – Tidak mustahil gabungan Perikatan Nasional (PN) dan Muafakat Nasional (MN) memenangi kerusi majoriti, sekiranya kerjasama antara UMNO, PAS dan Bersatu diteruskan sehingga Pilihan Raya Umum ke-15 (PRU15).

Ini kerana, gabungan tiga parti Melayu itu dilihat paling ideal dan kukuh untuk memenangi majoriti kerusi Parlimen dan Dewan Undangan Negeri (DUN), kata penganalisis politik, Prof Dr Nik Ahmad Kamal Nik Mahmod.

Bagaimanapun, beliau menjangkakan idealisme itu mungkin gagal dicapai setelah melihat kepada konteks percaturan politik yang berlaku, terutama rasa tidak puas hati UMNO terhadap Bersatu dan beberapa kenyataan pemimpin parti terbabit.

“Kesannya ialah peluang lebih luas untuk pembangkang khususnya gabungan Pakatan Harapan (PH) untuk merampas kerusi yang banyak dan kemungkinan juga menafikan majoriti PN dan MN pada PRU15.

“Dalam suasana kaum Cina yang masih memberi banyak sokongan kepada DAP, kesukaran MN dan PN memenangi kerusi bandar semakin jelas,” katanya kepada Ismaweb.net, hari ini.

Walaupun kaum India mula menunjukkan sokongan kepada PN, beliau bagaimanapun merasakan suasana PRU15 nanti mungkin berbeza, apatah lagi percaturan di Sabah dan Sarawak akan berlainan daripada Semenanjung.

Bahkan, Dr Nik Ahmad Kamal menjangkakan berlaku dua kemungkinan sekiranya PH kembali memerintah negara.

“Suasana PRU14 mungkin berulang dengan dasar yang mereka pernah jalankan selama 22 bulan meneraju kerajaan. Mereka akan kuasai jawatan penting dan mungkin berulang seperti zaman PH dulu.

“Namun, kita tidak boleh menafikan jika PH kembali berkuasa, mereka telah belajar daripada kesilapan selama 22 bulan sebagai kerajaan, dan tentu berusaha untuk tidak ulangi kesilapan lalu,” katanya.

Bagaimanapun, beliau percaya orang Melayu juga telah mengambil pelajaran atas kesilapan dahulu kerana mengundi PH menjadi kerajaan.

“Maka, mungkin ramai akan tidak memberi undi kepada calon PH,” katanya.


PRN: PH Selangor bincang agihan kerusi dengan UMNO Februari

BANGI, 7 Rejab 1444H, Ahad – Pakatan Harapan (PH) Selangor belum mengadakan perbincangan dengan Barisan Nasional (BN) berhubung pembahagian kerusi yang akan ditandingi pada Pilihan Raya Negeri (PRN) tidak lama lagi.

Pengerusi PH Selangor, Datuk Seri Amirudin Shari berkata, perbincangan rasmi berhubung perkara itu akan diadakan pada Februari ini.

“Pengagihan kerusi dengan UMNO (Selangor) akan dibincangkan dan dijangka dapat diselesaikan pada Februari.

“Selepas itu kita akan tumpu kerja di peringkat akar umbi,” katanya.

Pada masa sama, Menteri Besar Selangor itu berharap rundingan berkenaan akan dapat memastikan tiada pertembungan berlaku di kerusi Dewan Undangan Negeri (DUN) di antara PH dan BN.

“Perbincangan akan dibuat kerana masing masing ada pandangan dan di meja rundingan kita boleh muktamadkan dan kita boleh membuat keputusan itu dengan harmoni,” kata Amirudin.

Pada 15 Januari lalu, Ahli Jawatankuasa Pimpinan Pusat Amanah, Mohd Sany Hamzan mendakwa PH Selangor tidak akan memberi laluan kepada BN di kerusi dimenangi mereka pada 2018.


Dadah dalam vape, bimbang sindiket sasar golongan remaja

BANGI, 15 Ramadan 1444H, Khamis – Kerajaan perlu mengambil langkah tegas dalam memastikan penjualan serta pengedaran cecair rokok elektronik – vape – tidak disalah guna sindiket penyeludupan dan pengedaran dadah.

Pensyarah Kanan Jabatan Hubungan Antarabangsa, Keselamatan dan Undang-Undang UPNM, Dr Amer Fawwaz Mohamad Yasid berkata, modus operandi sindiket adalah dengan mencampurkan dadah ke dalam cecair perisa rokok elektronik sebelum menghantar bekalan berkenaan kepada pengguna.

“Sindiket pengedaran dadah mengambil kesempatan di sebalik trend menghisap vape untuk mengaburi pihak berkuasa bagi mengedar dadah.

“Dadah diproses dalam bentuk cecair seperti methamphetamine, morfin ataupun ganja dapat dimasukkan ke dalam cecair vape.

“Ia sekali gus memudahkan pengguna untuk menghisap dadah secara terus tanpa menggunakan suntikan jarum ataupun menghisap secara biasa,” katanya.

Beliau bimbang sindiket dadah menjadikan golongan remaja dan belia sebagai sasaran kerana sifat ingin tahu yang tinggi serta keinginan mereka untuk mencuba perkara baharu.

“Gejala itu sekiranya tidak dibanteras menyeluruh, ia mungkin akan menyebabkan berlakunya epidemik penagihan dadah kepada remaja terutama pelajar di peringkat menengah serta pelajar di institusi pengajian tinggi (IPT),” katanya dalam artikel disiarkan di Berita Harian.

Beliau turut memberikan cadangan kepada pihak kerajaan berkaitan langkah yang boleh diambil bagi mengawal penyeliaan jualan vape.

“Antara langkah wajar dilaksanakan adalah melalui sistem kawalan bersepadu oleh KDN bagi prosedur penjualan dan pengedaran rokok elektronik serta cecair vape di pasaran.

“Pada masa sama, kerajaan boleh menubuhkan jawatankuasa khas bagi memantau penjualan rokok elektronik di pasaran.

“Namun, pendidikan awal berkaitan amalan menghisap rokok elektronik perlu diketengahkan kepada murid sekolah rendah, menegah serta pelajar IPT untuk memberikan kesedaran berkaitan kesan menghisap rokok elektronik terhadap kesihatan manusia,” katanya.


Umat Islam perlu jaga adab ketika ziarah kubur

PORT DICKSON, 10 Safar 1445H, Ahad – Umat Islam diingatkan supaya menjaga adab dan kelakuan serta mengelak daripada melakukan perkara dilarang agama ketika menziarahi tanah perkuburan, kata Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar.

Beliau berkata, masyarakat sememangnya digalakkan dan diharuskan menziarahi kubur kerana ia mengingatkan kepada kematian, namun, ada peraturan yang ditetapkan Islam yang perlu dipatuhi bagi mengelak tercetusnya kerisauan orang awam dan fitnah.

“Nak ziarah kubur sama juga macam kita menziarahi orang sakit, ada peraturan yang telah ditentukan dalam Islam.

“Contohnya masa menziarahi kubur digalakkan mendoakan dan ucap salam kepada si mati, ini sebahagian daripada ajaran Islam yang sebenarnya,” katanya kepada pemberita selepas merasmikan majlis penutup Ihtifal Kelas Al-Quran dan Fardu Ain (KAFA) Peringkat Kebangsaan kali kelapan, di sini hari ini.

Beliau berkata demikian ketika mengulas mengenai sebuah video tular di laman sosial baru-baru ini yang memaparkan sekumpulan lelaki berzikir dengan kuat dan lantang, sambil mengelilingi sebuah makam di sebuah negeri Pantai Timur.

Katanya, mufti kerajaan negeri terbabit selaku pihak yang bertanggungjawab dalam segala hal berkaitan agama perlu menentukan dari segi hukum berkaitan amalan dilakukan di tanah perkuburan itu.

Selain itu, Mohd Na’im turut menasihatkan semua pihak termasuk ibu bapa dan guru untuk memainkan peranan bagi membendung perkara tidak bermoral terutama menerusi media sosial yang memberi pengaruh buruk terutama kepada golongan muda.

“Kita sendiri menempatkan beberapa pegawai Jabatan Kemajuan Islam Malaysia (JAKIM) di Suruhanjaya Komunikasi dan Multimedia Malaysia (MCMC) untuk menapis dan menyekat sebarang video yang mungkin menyeleweng daripada landasan agama, selain memberikan nasihat berkaitan agama,” katanya.

Dalam pada itu, beliau berkata pihaknya dalam pertimbangan menjadikan elaun guru KAFA sebagai gaji tetap, sekali gus membantu dan menjaga kebajikan mereka namun ia bergantung kepada kewangan negara.

Mengenai Ihtifal KAFA anjuran JAKIM dan Jabatan Hal Ehwal Agama Islam Negeri Sembilan itu, beliau berkata program disertai 448 pelajar tersebut bertujuan mencungkil bakat sebagai dai dan pembimbing rakan sebaya dalam kalangan murid sekolah.- Bernama


Mansuh UPSR kurangkan tekanan murid

Oleh Siti Hafidah Abd Ghaffar

BANGI, 20 Rabiulakhir 1442H, Ahad – Hasrat untuk memansuhkan Ujian Pencapaian Sekolah Rendah (UPSR) mampu mengurangkan tekanan kepada murid, sekali gus dapat melihat perkembangan mereka secara lebih holistik dan tidak kepada aspek kognitif.

Pemansuhan ini akan menghilangkan trauma dan persepsi ibu bapa untuk mengukur ‘kemenjadian’ anak berdasarkan orientasi peperiksaan semata-mata, sebaliknya mereka perlu melihat setiap anak – murid – ada kelebihan dan potensi tersendiri.

Presiden Ikatan Guru-Guru Muslim Malaysia (iGuru), Ustaz Mohd Azizee Hasan berkata, jika dibangunkan dengan betul dan terancang, ibu bapa akan melahirkan insan yang menyumbang besar kepada masyarakat suatu hari nanti.

“Lagipun pendidikan kita perlu siap siaga untuk mendepani cabaran guna tenaga masa depan yang berorientasikan Revolusi Industri 4.0 (IR 4.0).

“Orientasi peperiksaan kadang-kadang membawa sikap membanding beza antara murid yang boleh melemahkan semangat dan rasa rendah diri dalam murid,” katanya ketika dihubungi Ismaweb.net hari ini.

Dalam perkembangan sama, Ustaz Azizee berkata, keputusan itu dari aspek lain dapat mengurangkan beban guru yang tertekan untuk memastikan murid-murid memperoleh A pada peperiksaan UPSR kepada mendidik dan mengembangkan bakat dan potensi murid secara holistik.

“Bagaimanapun, perubahan ini diharap tidak menjadikan murid-murid semakin malas disebabkan tiada persaingan untuk mengejar berapa A, tetapi menyubur potensi dan bakat murid yang memiliki kepelbagaian kecerdasan.

“Namun pada masa sama, iGuru berharap pihak KPM perlu menambah baik kaedah pentaksiran sedia untuk kemasukan ke sekolah-sekolah pilihan seperti SBP, SMKA dan MRSM supaya meningkatkan peratusan murid dalam bidang sains dan teknologi (STEM),” katanya.

Kementerian Pendidikan (KPM) kini sedang dalam peringkat akhir kajian sebelum mempertimbangkan untuk memansuhkan UPSR.

Timbalan Menteri Pendidikan I, Muslimin Yahaya berkata, pihak kementerian akan membuat keputusan muktamad mengenainya tidak lama lagi selepas perincian kajian selesai sepenuhnya.

“Kemungkinan besar tidak akan ada lagi UPSR pada tahun hadapan dan selama-lamanya… kemungkinan besar kumpulan murid yang menduduki UPSR pada tahun lalu adalah yang terakhir.

“Kementerian sekarang pada peringkat akhir membuat kajian mengenainya dan insya-Allah akan membuat keputusan muktamad tidak lama lagi,” katanya.

Pada 15 April lalu, KPM mengumumkan UPSR dan Pentaksiran Tingkatan Tiga (PT3) bagi tahun ini dibatalkan berikutan pandemik COVID-19.


DAP anjur program bersama UiTM?

BANGI, 30 Rabiulawal 1442H, Isnin – Gabungan Persatuan Alumni Universiti Teknologi MARA (UiTM) kesal penggunaan nama universiti itu dalam penganjuran Madah #DAPMUDA: UiTM dan DAP.

Menurut gabungan itu, program tersebut jelas sekali mempunyai agenda yang tersirat serta tidak mencerminkan aspirasi serta suara majoriti Alumni UiTM.

Berdasarkan poster porgram, acara itu akan diadakan pada 18 November ini.

Ia disertai oleh empat bekas graduan UiTM dan kini memegang jawatan dalam DAP.

Mereka ialah Setiausaha DAPSY, Farhan Haziq; Nur Rahim Nasir (AJK DAP Kg Tunku-SS1); Aslam Ramli (AJK DAP Kg Tunku SS1) dan Ahmad Afiq (SU Publisiti DAP Kg Tunku SS1).

Berikutan itu, gabungan tersebut mempertahan dan menyelar sebarang usaha untuk mengheret UiTM dalam agenda pihak-pihak tertentu.

“Semua pihak perlu sedar UiTM sebagai institusi pengajian tinggi Bumiputera yang ditubuhkan bertujuan menyediakan peluang pendidikan tinggi dan profesional para Bumiputera.

“Kepada alumni terbabit, mereka juga mempunyai tanggungjawab untuk menjaga nama dan imej UiTM.

“Kami menyeru mereka tidak mudah terpedaya dengan pihak yang berkepentingan,” katanya seperti dipetik Malaysia Gazette hari ini.


Kanak-kanak Gaza meninggal dunia selepas Israel tangguh kebenaran dapatkan rawatan

GAZA, 1 Safar 1444H, Isnin – Seorang kanak-kanak Palestin berusia enam tahun disahkan meninggal dunia di Semenanjung Gaza selepas pihak berkuasa Israel tidak memberi kebenaran kepadanya untuk meninggalkan enklaf yang dikepung untuk rawatan.

Pusat Hak Asasi Manusia al-Mezan yang berpangkalan di Gaza, semalam menyatakan bahawa Farouq Abul-Naja, yang mengalami ‘cerebral atrophy’ akan dirawat di Hospital Hadassah Ein Kerem di al-Quds yang diduduki memandangkan fakta bahawa tiada rawatan untuk keadaannya di hospital Gaza, lapor Pusat Maklumat Palestin.

NGO Palestin itu seterusnya mendakwa pihak berkuasa Israel bertanggungjawab atas kematian kanak-kanak itu akibat sekatan ketat rejim pendudukan terhadap kebebasan bergerak bagi penduduk Gaza, khususnya dalam perjalanan pesakit yang memerlukan rawatan di luar kawasan pantai.

Abul-Naja terlepas janji temu untuk rawatan di hospital pada Januari kerana permintaan yang difailkan untuk perjalanannya sedang disemak oleh pihak berkuasa Israel selama berbulan-bulan.

Kemudian pada bulan Ogos, dia terlepas janji temu lain di hospital kerana pihak berkuasa Israel masih belum meluluskan permintaan untuk perjalanannya.

Pusat Al-Mezan juga menegaskan bahawa empat pesakit Gaza, termasuk tiga kanak-kanak, telah meninggal dunia sejak awal tahun kerana keengganan Israel memberikan mereka permit yang diperlukan untuk mendapatkan rawatan perubatan di luar Gaza.

Rakyat Palestin terpaksa melakukan perjalanan untuk keadaan serius yang tidak dapat dirawat oleh sistem kesihatan yang terbeban di Gaza, tetapi berdepan menunggu lama untuk permit memasuki wilayah diduduki.

Gaza berada di bawah kepungan Israel yang melumpuhkan sejak Jun 2007. Sejak itu ia telah menyebabkan penurunan taraf hidup serta tahap pengangguran yang tidak pernah berlaku sebelum ini dan kemiskinan yang berterusan di Semenanjung Gaza.

Israel telah melancarkan tiga peperangan besar terhadap enklaf tersebut sejak 2008, membunuh beribu-ribu penduduk Gaza dan menghancurkan infrastruktur wilayah miskin itu yang sudah daif. – Agensi


PKP 3.0 dilanjutkan sehingga 28 Jun

KUALA LUMPUR, 30 Syawal 1442H, Jumaat – Perintah Kawalan Pergerakan (PKP 3.0) yang dijadualkan sehingga Isnin ini, disambung dua minggu lagi hingga 28 Jun berikutan jumlah kes harian COVID-19 yang masih tinggi.

Menteri Kanan (Kluster Keselamatan) Datuk Seri Ismail Sabri Yaakob berkata perkara itu diputuskan dalam Sidang Khas Majlis Keselamatan Negara (MKN) yang dipengerusikan Perdana Menteri Tan Sri Muhyiddin Yassin hari ini setelah menerima cadangan dan pembentangan dari Kementerian Kesihatan Malaysia (KKM).

“Keputusan ini dibuat setelah mengambil kira jumlah kes harian masih tinggi melebihi 5,000 sehari dengan purata kes baharu sehingga semalam ialah 6,871,” katanya dalam satu kenyataan media di sini hari ini.

Ismail Sabri menjelaskan senarai prosedur operasi standard (SOP) bagi setiap aktiviti perkilangan, perniagaan dan industri masih kekal seperti mana diumumkan sebelum ini yang boleh dirujuk dari laman sesawang kementerian berkaitan.

Katanya maklumat lanjut SOP pula boleh diperoleh menerusi laman sesawang MKN di www.mkn.gov.my.

Ismail Sabri berkata memandangkan semua senarai SOP adalah sama seperti sebelum ini, maka beliau berharap tiada lagi kekeliruan dalam pelaksanaan penguatkuasaan SOP di lapangan yang akan mengakibatkan rakyat terkesan. – Bernama


5 tahun berjuang, akhirnya boleh azan guna pembesar suara

COLOGNE, 8 Safar 1442H, Sabtu – Selepas lima tahun, kemenangan akhirnya berpihak kepada masyarakat Islam Turki di bandar Oer-Erkenschwick di North Rhine-Westphalia, apabila mahkamah membenarkan masjid menggunakan pembesar suara ketika azan.

Kes bermula pada 2015, selepas penduduk tempatan membuat aduan bagi membantah kebenaran untuk umat Islam menggunakan pembesar suara sekurang-kurangnya 15 minit – antara tengah hari sehingga jam dua petang setiap Jumaat.

Sepanjang lima tahun sejak prosiding kes mahkamah dimulakan, sepasang suami isteri yang tinggal sekitar 900 meter dari masjid terbabit memaklumkan, mereka tidak mendengar langsung azan berkumandang.

Bagaimanapun, dalam prosiding semalam, mahkamah di Jerman menolak permohonan penduduk tempatan yang mendesak pihak berkuasa melarang masjid menggunakan pembesar suara ketika melaungkan azan.

Dengan keputusan mahkamah itu, maka masyarakat Islam di bandar terbabit kini boleh menggunakan pembesar suara ketika azan berkumandang.

Hakim Annette Kleinschnittger ketika bersidang menegaskan, setiap ahli masyarakat harus menerima kepercayaan agama penduduk setempat yang lain.

Katanya, selama ini tiada siapa yang dipaksa menganuti agama lain, jadi tiada alasan untuk membuat aduan mengenai laungan azan.

Ketika ini, terdapat lima juta penduduk Islam di Jerman. – Agensi


I-Medik gesa majlis keramaian, perhimpunan skala besar terus ditangguh

BANGI, 24 Rabiulakhir 1442H, Khamis – Perhimpunan sosial dalam skala yang sederhana dan besar amat tidak digalakkan sepanjang fasa Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP).

Ia berikutan, perhimpunan sebegitu dihadiri oleh individu dari pelbagai kawasan termasuk dari daerah atau negeri yang dikategorikan zon merah, kata Timbalan Presiden Ikatan Pengamal Perubatan Dan Kesihatan Muslim Msia (i-Medik), Profesor Dr Azizi Ayob.

Zon merah adalah kategori yang dikhaskan kepada kawasan yang dikenalpasti mempunyai kes positif COVID-19 lebih daripada 40 orang.

Prof Azizi yang dihubungi Ismaweb.net berkata demikian bagi mengulas peringatan serta kebimbangan Ketua Pengarah Kesihatan, Tan Sri Dr Noor Hisham Abdullah, hari ini terhadap trend peningkatan kluster yang terbentuk daripada perhimpunan sosial kerana tidak mengikut prosedur operasi standard (SOP).

Dr Noor Hisham memberi contoh Kluster Enggor di Perak serta Kluster Indah Mas di Wilayah Persekutuan Kuala Lumpur (Kuala Lumpur) dan Selangor yang bermula dengan perhimpunan keluarga dan seterusnya merebak dalam komuniti.

Selain itu, Kluster Inai dan Kluster Jambul di Sabah adalah antara kluster yang berpunca daripada majlis keraian, manakala Kluster Mentari yang membabitkan Selangor, Negeri Sembilan dan Kuala Lumpur bermula daripada upacara keagamaan yang membabitkan ahli keluarga serta kenalan yang hadir dalam satu upacara kematian di Nilai, Negeri Sembilan.

Memahami kebimbangan itu, Prof Azizi menegaskan, setiap individu memainkan peranan yang amat penting untuk memutuskan rantaian jangkitan pandemik itu.

Katanya, negara masih lagi mencatatkan kes positif harian yang tinggi termasuklah pesakit yang berada di Unit Rawatan Rapi (ICU) dan sebahagian dari mereka juga tenat.

“Sewajarnya, pandemik COVID-19 ini telah mengajar semua pihak untuk berdisiplin dalam semua keadaan apatah lagi apabila kes positif dan aktif masih berada dalam komuniti. Pengenalpastian kes juga mengambil masa dan tenaga yang signifikan.

“Justeru, setiap individu dan komuniti sangat wajar ambil peranan pro-aktif kaedah pencegahan seperti ‘penjarakan sosial’, elak berkumpul ramai dalam keadaan sesak, bersentuhan dan lain-lain lagi, terutama mereka yang berisiko tinggi akan senang untuk dijangkiti,” katanya.


Laksana caj kesesakan di KL, bersediakah kita?

KUALA LUMPUR, 1 Zulkaedah 1443H, Rabu – Pengenalan ‘kadar harga jalan’ iaitu bayaran yang dikenakan untuk masuk ke dalam zon sesak di bandar besar disifatkan antara langkah terbaik dalam mengurangkan kesesakan lalu lintas terutama di ibu negara.

Ini berikutan pendekatan yang juga dikenali sebagai ‘caj kesesakan’ itu telah lama dilaksanakan di  bandar luar negara antaranya Singapura; London, United Kingdom; Stockholm, Sweeden dan Milan, Itali.

Langkah untuk masa panjang ini juga bertujuan mengurangkan perjalanan waktu puncak, mengurangkan kesesakan jalan raya serta menggalakkan penggunaan pengangkutan awam, namun adakah pengguna jalan raya di Kuala Lumpur bersedia sekiranya ia dilaksanakan dalam tempoh 10 tahun akan datang selepas sistem jaringan pengangkutan awam siap sepenuhnya?

Mengulas mengenai isu itu, Pengarah Institut Pengangkutan Malaysia (MITRANS) Universiti Teknologi MARA (UiTM), Prof Madya Dr Harlina Suzana Jaafar berkata, walaupun lebih selesa membawa kereta sendiri, masyarakat perlu sedar kenderaan pensendirian merupakan punca utama kepada kesesakan.

Jelasnya, penambahan atau pelebaran jalan raya juga bukanlah satu solusi kepada pengurangan kesesakan malah ia menambahkan lagi bilangan kereta persendirian yang akan memburukkan situasi.

Langkah itu termasuk mempersiapkan infrustruktur di sekitar pusat bandar dan kawasan perumahan bagi membolehkan penggunaan pelbagai mod mobiliti lain termasuk basikal, skuter, dan berjalan kaki selain memperkenal zon rendah karbon.

“Secara kesimpulannya, penambahbaikan adalah harus menuju ke arah ‘modal split’ atau ‘modal share’ iaitu penggunaan semua mod pengangkutan seperti tren dan berbasikal secara seimbang.

“Walaupun ramai yang berpandangan bahawa ia tidak sesuai dilakukan di negara kita yang panas, tetapi dengan adanya kreativiti kita mampu mewujudkan infrustuktur yang selesa bagi menarik pengguna menggunakan mobiliti tersebut,” katanya.

Sebelum ini, Menteri Pengangkutan Datuk Seri Dr Wee Ka Siong berkata kerajaan dijangka mempertimbangkan melihat semula struktur bayaran meletak kereta di dalam bandar setelah projek Transit Aliran Massa (MRT) 3 siap kelak.

Ini termasuk melihat keperluan untuk mengenakan fi alam sekitar dan bayaran kesesakan kenderaan apabila sistem jaringan pengangkutan awam yang sudah lengkap diwujudkan.

Pandangan sama turut dikongsikan Pensyarah Kanan, Fakulti Alam Bina dan Ukur, Universiti Teknologi Malaysia (UTM) Dr Safizahanin Mokhtar yang menyarankan kajian menyeluruh dan projek perintis caj kesesakan perlu dilaksanakan terlebih dahulu seperti yang dilakukan di bandar utama luar negara.

“Mengambil contoh pelaksanaan caj kesesakan di kota London, ia mengambil tempoh 10. tahun kajian terperinci termasuk mengkaji pergerakan pengguna dari lokasi tertentu dan diikuti beberapa kawasan dipilih untuk dilaksanakan percubaan projek itu.

“Pada awalnya ada bantahan, namun perlaksanaan itu dilakukan secara perlahan sehingga pengguna sendiri merasai impak iaitu pengangkutan awam bas secara tiba-tiba lebih efektif mengikut jadual perjalanan kesan tiada kesesakan trafik, sekali gus memupuk pengguna memilih mod pengangkutan alternatif,” katanya.

Dalam pada itu, berdasarkan laporan Road Traffic Volume Malaysia (RTVM) 2018 yang disediakan oleh Kementerian Kerja Raya, beliau berkata kualiti jalan raya utama di ibu kota berada antara tahap D (sederhana) dan tahap F (gagal) untuk menampung bilangan kenderaan disebabkan pertambahan yang tinggi sehingga berlakunya kesesakan teruk.

Beliau berkata, ini pula disokong dengan laporan daripada ‘The Asean Secretariat’ pada 2017 yang menyatakan rakyat Malaysia memiliki kenderaan persendirian kedua tertinggi iaitu sebanyak 896.7 kenderaan bagi 1,000 penduduk selepas Brunei berbanding Thailand, Indoensia dan Vietnam. – Bernama


Wanita berihram kerjakan umrah masih dicari

MELAKA, 22 Muharam 1444H, Sabtu – Siasatan berkaitan tindakan seorang wanita yang didakwa mengerjakan umrah dengan mengenakan pakaian ihram lengkap seperti lelaki masih dijalankan termasuk bekerjasama dengan Jabatan Imigresen.

Menteri di Jabatan Perdana Menteri (Hal Ehwal Agama) Datuk Idris Ahmad berkata pihaknya tidak mendapat maklumat lengkap sama ada individu tersebut sudah pulang ke Malaysia atau belum.

“Saya tak ada maklumat. Masih lagi semak maklumat ke mana dia pergi sebab dia ke sana (umrah) bukan dengan agensi tetapi secara DIY (diurus sendiri).

“Kita juga nak tahu status dia ini macam mana,” katanya kepada pemberita ketika ditemui selepas merasmikan dewan besar dan upacara pecah tanah Pondok Kitab Turath di Kompleks Pendidikan Al Rahmat, Duyong di sini hari ini.

Menurutnya sebelum ini pihaknya telah mendapatkan bantuan Kementerian Dalam Negeri dan Kementerian Pelancongan, Seni dan Budaya untuk menyiasat kesahihan perkara tersebut sebelum tindakan tegas seterusnya diambil.

Bantuan daripada kedua-dua kementerian tersebut adalah susulan individu tersebut didakwa menggunakan visa pelancongan dan bukan menerusi khidmat agensi umrah.

Terdahulu, pada 12 Ogos media melaporkan tindakan tegas menanti individu wanita itu berikutan tular di Twitter mengenai dia yang berada di Mekah dalam keadaan lengkap berpakaian ihram seperti jemaah lelaki.

Dalam pada itu, ketika diminta mengulas mengenai penganjuran konsert yang silih berganti, Idris menjelaskan sepatutnya penganjuran sebegitu tidak perlu dilakukan.

“Sepatutnya konsert tidak perlu ada. Bukan anti hiburan tetapi cukuplah dengan apa yang kita ada.

“Kita baru saja mengalami pandemik dan Alhamdulilah, Allah tarik semula penyakit itu tetapi tiba-tiba kita buat macam ini, jadi amat malanglah. Dalam keadaan ekonomi yang teruk ini pun rasanya tidak sesuai sebab (penganjuran dan tiket) konsert itu kena bayar banyak,” katanya. – Bernama


Ketua Setiausaha, ketua jabatan perlu serius terhadap teguran LKAN

PUTRAJAYA, 14 Rabiulawal 1445H, Sabtu – Ketua Setiausaha dan ketua jabatan diingatkan agar memandang perhatian serius terhadap teguran yang terkandung dalam Laporan Ketua Audit Negara (LKAN) bagi mengurangkan isu ketirisan, pembaziran dan salah guna kuasa.

Ketua Pengarah Perkhidmatan Awam (KPPA), Datuk Dr Zulkapli Mohamed berkata, langkah berkenaan merupakan usaha ke arah memartabatkan integriti dan akauntabiliti perkhidmatan awam.

“Mereka (Ketua Setiausaha dan ketua jabatan) juga diminta bersiap siaga dengan sebarang teguran (LKAN) yang akan dibentangkan di Parlimen bulan depan.

“Selaku pegawai pengawal di setiap kementerian dan jabatan yang diterajui, integriti merupakan perkara yang perlu diberi keutamaan,” katanya dalam kenyataan hari ini sempena Persidangan Pemerkasaan Integriti anjuran Jabatan Perkhidmatan Awam (JPA) yang diadakan pada 27 Sept lepas.

Zulkapli berkata, penjawat awam bertanggungjawab memastikan setiap modal insan dalam organisasi memahami dan menghayati sifat jujur serta amanah bagi membolehkan nilai murni tersebut diterjemahkan dalam setiap tindakan yang dilaksanakan.

Katanya, berpegang kepada prinsip ‘amanah dijulang, integriti dipegang, kejujuran diserlahkan’, semua penjawat awam perlu berpegang kepada nilai integriti dalam usaha memperkasakan pembangunan ekonomi seperti digariskan dalam kerangka Ekonomi MADANI.

“Kita semua tidak akan sama sekali berkompromi dengan isu integriti,” katanya.

Zulkapli berkata dengan iltizam yang kukuh untuk menjauhi rasuah dan salah guna kuasa menerusi integriti, penjawat awam dapat melonjakkan Malaysia sebagai sebuah negara maju yang bermaruah dan disegani di persada antarabangsa.

Persidangan itu julung kali diadakan dengan tema ‘Membudaya Integriti, Memperteguh Malaysia MADANI’.

Antara objektif persidangan ialah sebagai platform untuk bertukar pandangan; mencari kaedah terbaik bagi meningkatkan aspek tatakelola dalam pelaksanaan fungsi dan tanggungjawab kementerian, jabatan dan agensi serta membincangkan pelbagai isu berkaitan dapatan audit dan langkah penambahbaikan. – Bernama


Tiada elemen gengsterisme isu pencerobohan tanah di Raub

KUANTAN, 20 Muharram 1442H, Selasa – Tiada pembabitan kumpulan kongsi gelap dalam isu penerokaan tanah yang didakwa secara haram oleh pekebun durian Musang King di daerah Raub, kira-kira 233 kilometer dari sini, kata Ketua Polis Pahang Datuk Seri Abd Jalil Hassan.

Mengesahkan perkara itu, beliau berkata banyak pertanyaan diterima polis berhubung kemungkinan wujudnya unsur gengsterisme dalam isu berkenaan termasuk jika ada pihak yang terlibat diugut anggota kumpulan gelap.

“Saya ingin mengesahkan bahawa tiada satu pun laporan yang diterima setakat ini berkaitan ugutan atau jika ada pihak yang dipengaruhi atau dikatakan dinasihati oleh kumpulan gengster sehingga menimbulkan ketakutan dalam diri mereka.

“Saya menasihatkan mana-mana pihak untuk membuat laporan polis jika berlaku kejadian yang tidak sepatutnya dalam isu itu,” katanya kepada pemberita selepas menghadiri majlis penyerahan 30 unit kereta peronda baharu Honda Civic 1.8s kepada semua Ibu Pejabat Polis Daerah (IPD) di Pahang.

Abd Jalil juga berkata setakat ini, terdapat beberapa badan bukan kerajaan (NGO) hadir ke balai polis bagi menyuarakan ketidakpuasan hati mereka dalam isu tersebut, namun tiada laporan polis dibuat.

Isu penerokaan tanah bagi penanaman durian Musang King bermula selepas kerajaan negeri Pahang mula menguatkuasakan notis pengosongan tanah pada awal Ogos lalu terhadap mereka yang didakwa membuka kebun secara haram.

Bagaimanapun, operasi penguatkuasaan itu kini ditangguhkan sementara menunggu keputusan Mahkamah Tinggi Kuantan terhadap permohonan bagi mendapatkan kebenaran semakan kehakiman yang difailkan 111 pekebun terlibat yang akan didengar 28 Oktober ini. – Bernama


DAP mahu pelihara Tanah Rizab Melayu demi kepentingan politik?

BANGI, 26 Zulhijjah 1441H, Ahad – Tindakan Ahli Parlimen Segambut, Hannah Yeoh bertanyakan soalan mengenai langkah kerajaan untuk memelihara Tanah Rizab Melayu menimbulkan persoalan.

Pemerhati politik, Ustaz Ibrahim Hassan al-Hafiz mepersoalkan sama ada tindakan itu demi kepentingan politik DAP untuk mendapatkan pengaruh dan undi.

“Sefaham kita, DAP tidak pernah memperjuangkan Tanah Rizab Melayu pun sebelum ini. Jadi timbul tanda tanya apakah motif soalan ini. Adakah demi kepentingan politik DAP untuk mendapatkan pengaruh dan undi Cina?

“Atau DAP mahu dilihat menjaga kepentingan Melayu? Jika ini tujuannya maka DAP hanya mengitar semula taktik lama setelah tidak berjaya dengan pendekatan memakai tudung dan berbuka puasa di surau.

“Dalam suasana sokongan Melayu nampak berpihak kepada Perikatan Nasional (PN), tindakan DAP itu dilihat terdesak kerana tiada isu yang boleh dimainkan dan dilihat sebagai anti-Melayu,” dakwanya ketika dihubungi Ismaweb.net hari ini.

Terdahulu, Hannah yang juga bekas Timbalan Menteri Pembangunan Wanita, Keluarga dan Masyarakat menerusi akaun rasmi Twitter memuat naik kenyataan mahu Tanah Rizab Melayu dipelihara.

“Saya daripada parti DAP. Saya mahu Tanah Rizab Melayu dipelihara. Saya tanya Kerajaan Perikatan Nasional apa yang mereka akan buat untuk pelihara Tanah Rizab Melayu,” tulisnya.

Beliau turut memuat naik video dipercayai ketika sesi sidang Dewan Rakyat di bangunan Parlimen berhubung soalan tambahan kepada Timbalan Menteri Tenaga dan Sumber Asli, Ali Anak Biju mengenai isu berkenaan.

Dalam video berdurasi satu minit itu, Hannah bertanyakan soalan apakah rancangan kerajaan untuk memulihara Tanah Rizab Melayu seperti Kampung Sungai Penchala yang mempunyai ciri-ciri kampung tapi dilihat mula ada usaha untuk menjual tanah itu kepada pemaju yang akhirnya membina kondominium.

Beliau bagaimanapun dilihat tidak berpuas hati apabila Ali memberi jawapan soalan pemuliharaan Tanah Rizab Melayu perlu dijawab oleh kerajaan negeri masing-masing.

Hannah membidas bahawa Kampung Sungai Penchala di Wilayah Persekutuan justeru ia di bawah kementerian.


Makanan untuk mangsa banjir berlonggok tak dapat diedar, apa puncanya?

BANGI, 16 Jamadilawal 1443H, Selasa – Bekalan makanan yang sepatutnya diedarkan kepada mangsa banjir di Seksyen 25, Shah Alam, kini menjadi longgokan dan sampah.

Rata-rata warganet meluahkan rasa kesal melihat keadaan itu dan menyifatkannya sebagai satu pembaziran apabila gagal diedarkan secara sistematik.

Salah seorang pengguna Facebook yang dilihat meninjau kawasan terjejas, Mohd Razali Ismail berkata, kebanyakan bekalan makanan yang disumbangkan kepada mangsa sama sekali tidak berusik.

“Masih ramai yang perlu dibawa keluar dan ramai juga yang tak mahu keluar. Yang dari luar banjir nak masuk tinggal bersama keluarga kat dalam pun ada. Macam-macam gelagat.

“Stok makanan bermasak boleh nampak sana-sini berlonggok tak berusik. Bakal jadi sampah. Rasanya elok bekalkan makanan kering saja.

“Pakaian terpakai untuk mangsa banjir pun berlonggok menimbun tak berapa diusik. Nampak macam bakal dibuang jugak.

“Sampah sarap bersepah-sepah. Kalau ada pasukan bersih kawasan cun jugak. Esok sambung lagi. ON!,” katanya.

Sementara itu, seorang lagi pengguna Facebook, Tengku Ariza memberi cadangan kepada pihak yang berkesudian untuk memberi bantuan agar membuat semakan terlebih dahulu dengan wakil setempat agar tidak terjadi longgokan makanan dan barangan.

“Untuk yang nak hantar bantuan ke mana-mana pusat pemindahan sementara (PPS), terutama skali PPS yang baru buka. Selimut, toto, tilam dan bantal yang mereka sangat-sangat perlukan.

“Untuk yang nak hantar baju, pastikan baju dipack elok-elok dalam kotak. Kotak tu, sebolehnya cari yang kukuh sedikit. Semalam saya tengok, ada sesetengah PPS dah macam pusat barangan terpakai.

“Pergi longgok dan tinggalkan kat lantai. Sebelum nak hantar makanan yang dimasak, boleh juga semak di pusat PPS terlebih dahulu.

“Semalam, banyak pembaziran berlaku. Terlalu banyak makanan yang basi. Sedih tengok makanan berlonggok dan ada yang masih belum dibuka dari plastik. Insya-Allah, kita sama-sama mudahkan urusan mereka,” katanya.

Kims Mlaya pula kesal apabila bungkusan makanan dibiarkan dan tidak diserahkan kepada mangsa.

“Bukan saja terbiar tapi difahamkn bantuan tak dapat terus disampaikn buat mangsa keran jalan ditutup oleh pihak berkuasa.

“Jadi NGO dan orang perseorangan tak dapat sampaikan secara terus kepada mangsa,” katanya.


Tiada hasrat naik harga minyak masak peket bersubsidi: Salahuddin

KUALA LUMPUR, 19 Zulkaedah 1444H, Khamis – Kerajaan tidak bercadang untuk menaikkan harga minyak masak peket bersubsidi, namun akan memperkenalkan mekanisma subsidi bersasar selepas sistem Pangkalan Data Utama (PADU) siap sepenuhnya.

Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata, langkah untuk menaikkan harga barangan keperluan itu belum sesuai untuk dilaksanakan berikutan rakyat masih bergelut dengan kenaikan kos sara hidup.

“…kerajaan akan memulakan inisiatif pemberian subsidi secara bersasar kepada rakyat kerana kerajaan banyak berbelanja untuk subsidi minyak masak peket dan minyak petrol RON95 misalnya dan barang subsidi lain.

“Namun, buat masa ini kerajaan masih mengekalkan subsidi ini demi rakyat. Apabila ekonomi telah pulih, kita wujudkan kembali ekosistem yang sempurna dan juga subsidi disasarkan (kepada mereka yang layak) seterusnya kita dapat membuat penjimatan dari segi perbelanjaan negara,” katanya pada sesi Waktu Pertanyaan-Pertanyaan Menteri di Dewan Rakyat hari ini.

Beliau menjawab soalan tambahan Azli Yusof (PH-Shah Alam) sama ada kerajaan berhasrat menaikkan harga minyak masak peket bersubsidi sebagai langkah mengurangkan ketirisan selain membantu peniaga kecil serta menggalakkan persaingan sihat antara pengeluar barang keperluan itu.

Menjawab soalan asal Azli berhubung permintaan tinggi terhadap minyak masak terpakai untuk dijadikan sebagai bahan bakar biobahan api, Salahuddin berkata, ia berpotensi menjadi sumber ekonomi khususnya kepada suri rumah dan perusahaan mikro, kecil  dan sederhana (PMKS).

Katanya, kementerian itu telah mengadakan perbincangan awal dengan syarikat petroleum Petronas yang boleh berperanan sebagai agensi kerajaan untuk membawa industri itu menjadi ekonomi skala yang membantu menambah pendapatan negara dan golongan terlibat.

Sementara itu, menjawab soalan tambahan Datuk Seri Tuan Ibrahim Tuan Man (PN-Kubang Kerian), Salahuddin berkata Kementerian Peladangan dan Komoditi bertanggungjawab dalam mengeluarkan lesen kepada syarikat pengumpulan minyak masak terpakai.

“Sehingga kini tiada kes besar yang dibawa ke mahkamah melibatkan aktiviti pemprosesan semula minyak masak terpakai dan dijual pada harga murah,” katanya.

Tuan Ibrahim sebelum itu bertanyakan tentang kawalan terhadap syarikat berlesen untuk mengumpul minyak masak terpakai berikutan terdapat dakwaan ada syarikat yang pengumpul dan mencampurkan bahan itu daripada kedai makan tidak halal seterusnya menjual semula dengan harga murah. – Bernama


90 peratus permis perniagaan di Pahang akur guna tulisan Jawi

KUANTAN, 17 Zulhijjah 1441H, Jumaat – Kira-kira 90 peratus premis perniagaan di Pahang mematuhi arahan penggunaan tulisan Jawi pada papan tanda premis masing-masing sejak dikuatkuasakan pada 1 Januari lepas.

Ketika mendedahkan perkara itu kepada Bernama hari ini, Pengerusi Jawatankuasa Kerajaan Tempatan dan Perumahan Pahang Abd Rahim Muda berkata, berdasarkan pemerhatian pihak berkuasa tempatan, kebanyakan premis mengambil inisiatif menukar papan tanda baharu atau menampal pelekat bertulisan Jawi di atas papan tanda sedia ada.

“Namun begitu, masih ada premis perniagaan yang tulisan Jawi di papan tanda mereka bersaiz lebih kecil daripada tulisan Rumi iaitu tidak mematuhi syarat ditetapkan dan mereka ini diberikan masa untuk membetulkan perkara itu,” katanya ketika dihubungi di sini.

Abd Rahim berkata, premis perniagaan yang tidak mematuhi peraturan itu boleh dikenakan denda antara RM250 dan RM500 selain boleh dikenakan tindakan pembatalan lesen perniagaan.

Mengenai tindakan Ahli Dewan Undangan Negeri Tras, Chow Yu Hui memfailkan permohonan di Mahkamah Tinggi di sini baru-baru ini bagi mencabar arahan kerajaan negeri itu, Abd Rahim berkata, perkara itu mungkin berlaku kerana ada pihak menganggap peraturan berkenaan berkaitan kaum dan proses Islamisasi terhadap kaum lain.

“Sebenarnya, ia (arahan) bukan begitu. Jika dirujuk Akta Bahasa Kebangsaan 1963/1967, ada dinyatakan bahasa kebangsaan ialah bahasa Melayu dan tulisannnya ialah tulisan Rumi dan Jawi. Jadi arahan ini sepatutnya tiada masalah untuk dipatuhi,” katanya.

Kerajaan negeri Pahang mewajibkan penggunaan tulisan Jawi selari dengan titah Sultan Pahang, Al-Sultan Abdullah Ri’ayatuddin Al-Mustafa Billah Shah pada November 2018 supaya tulisan tersebut diperkasakan dan dibudayakan di negeri itu.

Bagi tujuan itu, kerajaan negeri memberikan tempoh setahun pada 2019 untuk pemilik premis membuat persiapan sebelum mewajibkan pelaksanaannya bermula 1 Januari tahun ini. – Bernama